SunOnline: #SUN VAAHAKA: Dear lilly 19\nޑިއަރ ލިލީ 19\nއައިޝާ ނަސީމް 17 Sep 2020, 07:49\nމާތްﷲ ވަހީކުރެއްވިއެވެ. (تِلۡكَ ٱلدَّارُ ٱلۡأٓخِرَةُ نَجۡعَلُهَا لِلَّذِينَ لَا يُرِيدُونَ عُلُوّٗا فِي ٱلۡأَرۡضِ وَلَا فَسَادٗاۚ وَٱلۡعَٰقِبَةُ لِلۡمُتَّقِينَ) އަލްގަސަސްގެ އަށްޑިހަ ތިންވަނަ އާޔަތުގެ މާނައަކީ " އެއީ آخرة ގެ (نعمة ގެ) ގޮވައްޗެވެ. އެ ގޮވަތި ތިމަންރަސްކަލާނގެ ލައްވާހުށީ ބިމުގައި ބޮޑާވެގަތުމެއް، އަދި فساد ކުރުމެއްވިޔަސް ނޭދޭ މީހުންނަށެވެ. އަދި ހެޔޮނިމުންވަނީ تقوى ވެރިންނަށެވެ."\nއެލީނާ. މިހިރަ ދޮރުން ނުކުމެއްޖެއްޔާ ތިއީ އަހަރެންގެ އަންބެއް ނޫން...." ޝައުން ގެ އެ ޖުމްލަ އެލީނާއަށް ޗެލެންޖަކަށްވިއެވެ. އޭނައަށް މަޖުބޫރުކުރަން ވަރީގެ ބިރު ދައްކަން ފެށީތާއެވެ. ވަރިވިޔަސް އޭނަ ދުލެއް ނުކުރާނެއެވެ. އޭނަ މިރޭ ރިޒޯޓަށް ދާނެއެވެ. ޝައުންއަށް އޭނަ ހުއްޓުވަން ލާހިކެއް ނޫނެވެ. އެލީނާ ބެކްޕެކް އަޅުވައިގެން ހިނގައިގަތް ގޮތަށް ޝައުންގެ ގައިގާ ޖެހިގަނެގެންގޮސް ދޮރު ހުރަސްކޮށް ނުކުމެގެން ވަކި ހިސާބަކަށް ދިޔުމާއެކު މިކުރެވުނީ ކީއްކަން ރޭކާލިއެވެ.\n"ތިހިރީ ވަރިކޮށްފައި އެލީނާ. ޔޫ އާ ނޮޓް މައި ވައިފް އެނީ މޯ. އެއީ ނު ބޭނުންވާ ގޮތަކީ......" ޝައުން މަޑުމަޑުން ބުނެލިއެވެ.\nއެލީނާގެ ފިޔަވަޅުތައް ހުއްޓުމާއެކު ހާސްކަމާއި ނުތަނަވަސްކަން ސާލެއްފަދައިން އޭނަގެ ވަށައިގެން އޮޅާލާ ފިތައިލިހެން ހީވިއެވެ.\n"ޑިޑް ޔޫ ޖަސްޓް....." އެލީނާ އެނބުރުނެވެ. އޭނަގެ ދެލޯ ބޮޑުކަމާއެކު ސިހުމެއް ފެނުނެވެ.\n"އާނ އެލީނާ. އެކަމަކު އިއްދައިގާ އޮންނަ ގޮތަށް ތިން މަސްވާންދެން އަހަރެން ޚަރަދުކުރާނަން......" ޝައުން ބާރަށް ހިނގާފައިގޮސް ލޯ މަތިން ގެއްލުމުން ކަކުލުހުޅުން ވާގިދޫވި ފަދަ ގޮތެއްވެ ހުރި ތަނަށް ސޮއްސާލައިފިއެވެ. ގަނޑުވެފައިވާ ބުދެއްހެން އަނގަ ހުޅުވިފައި އެލީނާ އިންއިރު ސިކުނޑީގައި އެއްޗެއް ނެތެވެ. މުޅިންވެސް ހުސްކަމެވެ. އިރުކޮޅެއް ފަހުން އިރުކޮޅެއް ކުރީގެ މަންޒަރުތައް ފިލްމެއްގެ މަންޒަރުފަދައިން ލަހުން އޮޅެމުން އެނބުރެމުން ދާންފެށިއެވެ. ހިތަށް ފިނިކަމެއް ލިބުމާއެކު މޭގައި އަތް އަޅާ ބާރުކޮށްލެވުނެވެ. ޝައުން އޭނަ ވަރިކުރީއެވެ. އޭނަގެ މައިންބަފައިންނާއި އާއިލާ އަށް މިކަން އެނގޭނެއެވެ. އެކުވެރިންނަށްވެސް ދާދި އަވަހަށް އޮޅުން ފިލާނެއެވެ. އޭނަ ނަފްރަތުކުރިޔަސް އަންހެންކުދިން ޝައުންއާއި ހެދި މޮޔަވެއެވެ. އެކުދިންވެސް އޭނައަށް ހާދަ މަލާމާތެއް ކުރާނެއެވެ. ދެކުދިންގެ ބައްޕަ އާއި އޭނަ ވަކިވީހެއްޔެވެ. ބަރުވީ ކޮން ކޮޅެއްކަމަށް މީޒާނަށް ލައިގެން ވެސް ނޭގުނެވެ. އެލީނާ ރިޒޯޓް ދަތުރު ދާނެ ހިތްވަރެއް ނެތެވެ. އެނދުމައްޗަށް ބެކްޕެކް އެއްލާލުމަށްފަހު ބުރުގާ ބޭލިއެވެ. އަބާޔާ ބޭލިއެވެ. ހިތާ ހިތުން އޭނަ ކަރުނަ އޮހޮރަނީއެވެ. ހިތާމައަކުން ނޫނެވެ. ބިރާއި ލަދުންނެވެ. އޭނަ މިނިވަން ވީ އެވެ. ނަމަވެސް ބޭނުންވި ގޮތަކަށް ނޫނެވެ.\nލޫކާގެ ހުން ގަދަވާން ފެށުމުން ޝައުން ފެންފޮތި ލާދޭން އިނެވެ. ހުން ބުރާންތިވެފައި އޮތްއިރުވެސް ގޮވަނީ ބައްޕަގެ ނަމުންނެވެ. ދޮރުމަތީގައި ބަލަން ހުރި އެލީނާއަށް އެކަން ފާހަގަކުރެވުނެވެ.\n"ލޫކާ...." އެލީނާ އެނދުގެ ކައިރީ ހުއްޓިލަމުން ނިތްކުރީގައި އަތް ޖައްސާލުމާއެކު އަތްދަމައިގަނެވުނެވެ. ލޫކާގެ ވަރުގަދަ އިސްތަށިގަނޑު ބާލީސްމަތީ ފަތުރާލާފައި އޮތްއިރު ތުންފަތް ލޭކޮޅެއްހާ ރަތެވެ. ލޫކާގެ އެސްފިޔަތައް ތެމިފައި ހުރިވަރުން ރޮއިފަ އޮތްކަން އެލީނާއަށް އެނގުނެވެ. އެލީނާގެ ހިތުގެ އެތެރެއިން ތަންކޮޅެއް ގޮވައިގެން ދިޔަ ފަދަ އިހުސާސެއް ކުރެވުމާއެކު އެނދުކައިރިއަށް ތިރިވެވިއްޖެއެވެ. ލޫކާގެ މޫނުގައި ފިރުމައިލިއިރު ލޮލުން ހޯސްލާފައި ކަރުނަ ފައިބައިގެންފިއެވެ. އޭނަގެ ކުޑަ ދަރިފުޅަށް ވީ ކީއްހެއްޔެވެ؟ އެދަރިފުޅާއިމެދު އޭނައަށް ހާދަ ފަރުވާކުޑަކުރެވިއްޖެއެވެ.\n"މަންމަގެ ދަރިފުޅު....ބޭބީ....." އެލީނާއަށް ރޮވެމުން ދިޔައެވެ.\nޝައުން ކުރިމަތީގައި މިގޮތަށް ބަލިކަށިވެ ރޯތަން ދައްކަން ބޭނުންނުވިޔަސް އޭނައަށް މިއަދު މިގޮތަށް ރޮވުނީ ކީއްވެކަމެއްވެސް ނޭގުނެވެ. ލޫކާ އޮތް ހާލު ފެނި ހިތް ހަލާކުވާވަރުވެއްޖެއެވެ. ދަރިފުޅަށް ޖެހުނީ ކޮންކަހަލަ ބައްޔެއްކަމެއް ވެސް ނޭގެއެވެ. ޝައުން ދަރިފުޅު ގޮވައިގެން ހޮސްޕިޓަލަށް ގެންދިޔަކަން އޭނައަށް އެނގެއެވެ. އެހެންނޫނަސް ފާޑުފާޑުގެ ޖަރާސީމުތައް ހިފައިގެން ގެއަށް ނުވަންނަން އޭނަ ހާސްފަހަރު ބުނާއިރު ޝައުންގެ ކަންފަތަކަށް ވަންނަނީއެއް ނޫނެވެ. ލޫކާ މަޑުމަޑުން ކުކުރަމުން ދިޔައެވެ.\n"ޝައުން. ވަޓްސް ރޯންގް ވިތް ހިމް؟ ކީއްވެ އެގޮތަށް ކުކުރަނީ؟ "އެލީނާގެ ސިކުނޑިއަށް ވެރިވާންފެށީ މެނިންޖައިޓިސް އެންކެފެލައިޓިސް ފަދަ ނުރައްކާތެރި ބަލިތަކެވެ.\n"ހުންގަދަވީމަ. ފޯޓީ ޑިގްރީ ސެލްސިއަސްގައި ހުރި. ޑޯންޓްވޮރީ. ހީ ވިލްބީ ފައިން އިންޝާﷲ. ވައިރަލް ހުމެއްހެން ހީވަނީ............" ޝައުން ގެ އުނގަށް ލޫކާގެ ފައި ބާއްވާލައިގެން އަރިއަކަށް ކަހަލަ ގޮތަކަށް ކުރުއަތް މައްޗަށްވާ ގޮތަށް އޮތް ޝައުން ގެ އަޑުގައި މަޑުމައިތިރިކަމެއް ވިއެވެ.\n"ޑޭޑީ.....ލިލީ. ދޮންތީ.. އެލްފް......." ލޫކާ އެކިފަހަރު އެކި މީހުންނަށް ގޮވައިލައެވެ.\nއެލީނާ އޭނަގެ ނަން ކިޔާނެކަމަށް އިންތިޒާރުކުރިއެވެ. މަންމައަށް ނުގޮވާ އަނެއްކާވެސް ލޫކާ އެނބުރުނީ އޭނަގެ ބައްޕައާއި ދިމާލަށެވެ. ބައްޕަގެ ޓީޝާޓުގައި ހިފައިގެން އެ ތަނަވަސް މޭގައި ބޮނޑިވެގަތެވެ. ބުޅަލަށް ގޮވިއިރުވެސް މަންމަގެ ނަން ލޫކާ ހަދާނެއްނުވިއެވެ. އެލީނާގެ ހިތް ފަޅައިގެންދާ ވަރުވިއެވެ. ދަރިފުޅުގެ ހިތުގައި އޭނައަށްޓަކާ އެއްވެސް ކަހަލަ ލޯތްބެއް ނުވަނީ ބާވައެވެ. އޭނަގެ ބޭރުފުށުގެ ރުޅިވެރިކަމާއި ނަފްރަތަކީ ޝައުންއަށް ދައްކަން ކުރާ "އެކްޓް" އެއް ނޫންހެއްޔެވެ؟ އޭނަގެ ހިތުގައި ލޫކާއަށްޓަކާ ލޯބި ނުވާނަމަ މިއަދު މިގޮތަށް ކަރުނަ އޮއްސަން ނުޖެހޭނެއެވެ.\nޒައިރާ ދޮރުމައްޗަށް ހުއްޓުނުތަން ފެނިފައި އެލީނާ އަވަހަށް ކަރުނަ ފޮހެލިއެވެ. ކޮޓަރިން ނިކުންނަމުން ޒައިރާއަށް އަންނަން އިޝާރާތްކުރިއެވެ. ފެންޑާއާއި ހަމަޔަށްގޮސް އެލީނާ ކުޑަ ރަތްކަމެއް ވެރިވެފައިވާ ލޮލުން ޒައިރާއަށް ތޫނުކޮށް ބަލައިލިއެވެ.\n"ޒައިރާގެ އަދަބެއް ނުހުންނަނީތަ؟ ބޮސް އުޅުއްވަނިކޮށް ލޫކާގެ ކޮޓަރިއަށް ކަމަކު ވަދެގެން ނުވާނެއްނު....."\n"އައިމް ސޮރީ..." ޒައިރާ އަނގަޔަށް ގޮތެއް ހަދާލާފައި ޒުވާބެއް ފަށަން އުޅެފައިވެސް އެހެން ބުނެލީ ފާޑަކަށެވެ. އެހެން ބުންޏަސް އޭނަ އެހެންބުނީ ސޮރީގެ މާނައިގައެއް ނޫނެވެ. އެލީނާގެ ހިތުގައި ބިރުވެރިކަމެއް ވެސް ހިނގައިލިއެވެ. ޝައުންއާއި ޒައިރާގެ އޮތީ ކޮން ގުޅުމެއްހެއްޔެވެ؟ ޒައިރާއަކީ ޝައުން މިގެއަށް ގެނައި ނެނީއެކެވެ. ޒައިރާ ހަމަ ޕަޕީއެއްހެން ޝައުންގެ ފަހަތުން އެބަ އުޅެއެވެ.\n"ގެއަށް ދެން ދިޔަސް އެންމެ ރަގަޅު..." އެލީނާ އެންގިއެވެ.\n"ތެންކިއު. މުސާރައިން ޑިޑަކްޓް ވާނެތޯ؟ "\n"ޝަޓަޕް ޒައިރާ. މަގޭ ބްރެއިން ކާލަންތަ ތިއުޅެނީ؟ " އެލީނާ ހަޅޭއްލަވައިގަތުމުން ޒައިރާ އެއްލިގެން ކަހަލަ ގޮތަކަށް އެނބުރިލާފައި ބާރަކަށް ހިނގައިގަތެވެ.\nލޫކާގެ ގާތުގައި އޭނަ އިންއިރު ޝައުންއައި ޒުވާބުކޮށް އެއްޗެހި ކިޔާކަށް މިއަދަކު ނުކެރުނެވެ. އެދޭތެރޭގައި މިއަދު އެހެން ކަހަލަ ފާރެއް ލެވިއްޖެއެވެ. ޝައުން އޭނަގެ ހަޔާތުން ނެރެ އެއްލާލައިފިއެވެ. އެއްވެސް ހައްގެއް ނެތް މީހަކާއި އަރައިރުންވުމުގެ މާނައެއް ނުފެނުނީއެވެ. އެދެމީހުންގެ ދޭތެރޭގައި އޮތް ކައިވެނީގެ ގުޅުން ޝައުން ކަނޑާލައިފިއެވެ. ނަމަވެސް ލޫކާގެ މައްޗަށް ހައްގު އޮތީތީވެ އޭނަ ޝައުންގާތުގައި ލޫކާ ހޮސްޕިޓަލަށް ގެންގޮސް ކުޑަކުދިންގެ ޑޮކްޓަރަކަށް ދައްކައިދޭން އެދުނެވެ. ލޫކާ މާ ބަލީއެވެ. ޝައުންއަށް ނޭގެނީއެވެ. ލޫކާގެ ޓެސްޓްތައް ވެސް ހަދަން ޖެހޭނެއެވެ. ބޭރުތެރެއިން ލިލީގެ ބުލްބުލް އަޑު އިވުމުން އެލީނާ ނުކުތްއިރު ވިޝާ ލިލީ ގޮވައިގެން އައިސްފަ ހުއްޓެވެ. ވިޝާގެ އުރުގައި އިން ދަރިފުޅާއި ލޯބިކޮށްލުމަށްފަހު ލޫކާ ބަލި ވާހަކަ ބުނެފައި ލިލީ ކޮޓަރިއަށް ގެންދަން އެދުނެވެ.\n"ޝައުން ބުނީ ވައިރަލް ހުމެކޭ އެހެންވީމަ ލިލީ ބަލިވެއްޖެއްޔާ އަދި ކިހާ ވަރުވާނެ. ވަރަށް ބިރުގަނޭ...."\nކޮޓަރިއަށް ވަދެފައި އެލީނާ އާއިޒާ އަށް ގުޅިއެވެ. ވާހަކަދައްކަމުންގޮސް ރޮވެން ފެށިގޮތަށް ޓިޝޫތަކުން ޑަސްބިން ފުރުނެވެ.\n"އައިޒް. އައިމް ސްކެއާޑް. ޝައުން އެއްވެސް ސިމްޕަތީއެއް ނެތި ވަރިކޮށްފި. ކުޑަ ކަމަކާހެދި. އަދި ލޫކާ އެހާ ބަލި ކަމެއް ނުވެސް ދެނަހުރިން. ލޫކާ.....ހީ އޯލްސޯ ޑަޒަންޓް ލަވް މީ އައިޒް...ހުމާ ބުރާންތިވެފައި އެ ނެނީގަނޑާ ގެންގުޅޭ ބުޅަލަށް ދާންދެން ގޮވިއިރު މަންމިއަކަށް ނުގޮވި..........." އެލީނާ ގިސްލާންފެށިއެވެ.\n"އިޓްސް އޯކޭ ނުރޮއި....."\n"ނުހުއްޓުނޭ ކަރުނަތައް. ވަރަށް ހާސް އެބަވޭ. މަންމަމެންނަށް އެނގިއްޖެއްޔާ ވަރަށް ރުޅިއަންނާނެ. ދެ އާއިލާ ދެމެދު މައްސަލަތަކެއް ޖެހޭނެ. އެއް އިރެއްގައި ކިޔާންއާއި ރައްޓެހިވެގެން އުޅުނެއްކަމަކު އޭނަވެސް އަހަންނާއި ގުޅޭކަށް ބޭނުމެއްނުވި. އޭނަ ގާތު ވަރަށް އާދޭސްކުރެވިއްޖެ. ނަސީބު ދެރަކަމުން ޝައުންގެ އެންމެ ކްލޯޒް ފްރެންޑް ކަމަށް ވަނީ. ސޯ އޭނަ އެހެރީ ގޮތް ދޫނުކުރަން. މޭ ބީ ހީ ހޭޒް ފީލިންސް ފޯ މީ އެކަމަކު އޭނަ ދުވަހަކު މެރީ ނުކުރާނެ. ސޯ....އަޅެ ކިހިނެއް ދެން ވާނީ އައިޒް......."\n"އެބަ ދަން..."އާއިޒާ ފޯނު ކަނޑައިލިއެވެ.\nއާއިޒާ އެލީނާއަށް ވިސްނާދިނީ މާތްﷲ ކޮންމެ ކަމެއް ރާއްވާނީ ހިކުމަތްތެރިކޮށް ކަމުގައެވެ. ލައުހުލް މަހުފޫޒުގައި ލިޔުއްވާފައިވާ ކޮންމެ ކަމަކީ ހިކުމަތުން ފުރިފައިވާ ކަމެކެވެ. ގަޟާގަދަރަށް ކިޔަމަންވާން ޖެހޭނެއެވެ. އެހެން އިންސާނުންގެ ފަރާތުން ރީތި ބަސްތަކާއި ތައުރީފު ހޯދަން އެކަހަލަ ކައިވެންޏެއްގައި ބަދެވިގެން ތިބުމަށްވުރެ މާތްﷲގެ ރުހިވޮޑިގަތުން ހޯދަން މަަސައްކަތްކުރުމަށް އާއިޒާ ހަދާންކޮށްދިނެވެ. ޝައުންއާއި ވަކިވެގެން އެހެން ދިރިއުޅުމެއް ފެށުމުން އެލީނާއަށް ފާފަތަކަށް އަރައި ނުގަނެވޭނެ ކަމަށާއި ފިރިމީހާގެ ހައްގުތައް އަދާ ނުކުރެވެންޏާ އެކީގައި އުޅުމަކީ މޮޔަ ކަމެކެވެ. އާއިޒާގެ ވާހަކަތަކުން ވަގުތީ ހިތްވަރެއް ލިބުނަސް އާއިޒާ ޝައުންއާއި ހެދި ސިއްރުން އުޅޭތީ ދެއްކި ވާހަކަތައް ކަމަށް އެލީނާއަށް ގަބޫލުކުރެވުނެވެ. ސަބަބަކީ އާއިޒާގެ އަމަލު ހުންނަގޮތުން ޝައްކު އުފެދޭތީއެވެ. އެލީނާގެ ޝައްކުތައް ހިތުގައި ފޮރުވައިގެން ހުރެ ފާރަލާން ނިންމިއެވެ.\nއެލްފްއަށް ލޫކާ ބަލިކަން އިހުސާސް ކުރެވުނީކަން ނޭގެއެވެ. އެނދުގެ ކައިރީ ރަގްމަތީގައި ދެއަތް ދަމާލައިގެން މޮޅިވެރިގޮތަކަށް އެލްފް އޮންނަތާ އިރުގަނޑެއްވެއްޖެއެވެ. ލޫކާއަށް ދޭ ބޭހަކުން އަދި ފެންފޮތިލައިގެންވެސް ހުން މަޑުވާކަމަކަށް ނުވިއެވެ. އެލީނާގެ ބައްޕަ އަމީރުއާއި ކެހެކްޝާން ގެއަށް ވަނީ ސަލާމް ގޮވާލާފައެވެ. މަންމަވެސް ހުރީ އަބާޔާގައެވެ. ބައްޕަ އަރަބި މީހެއްފަދައެވެ. ކްރީމްކުލައިގެ ޖުއްބާއަކާއި އެކު ބޮލުގައި އަޅާފައިވާ ފަގުޑީގެ ސަބަބުން އަރަބި ޕްރިންސެއްފަދައެވެ. ދިގު ތުނބުޅިއެކެވެ. ހައިބަތާއި ޝާހީކަން އަދި މޫނުގެ އަލިކަމުން ދެކޭ މީހުން ގަދަރުކުރާފަދަ ޝަޚުސެކެވެ.\nއެލީނާ ރޮވިފައި ހުރެ ބައްޕައަށް ލޫކާގެ ހާލު ކިޔައިދިނެވެ.\n"ދަރިފުޅާ. އެސްފީނާއަކީވެސް އޮންނަ އެއްޗެއް. ދަރިފުޅަށް ރަގަޅުވާނެ އިންޝާﷲ...."\nއަމީރު ލޫކާ އުނގުގައި ބާއްވައިގެން އިނދެ ބޮލުގައި އަތް ޖައްސައިލިގޮތަށް އަލްހަމްދު ކިޔަވަންފެށިއެވެ. ރުގުޔާ ކުރަންފެށިތާ ގިނައިރުތަކެއް ނުވަނީސް ލޫކާ ގެ ގައިގާ ވަރުޖެހިގެން ލޯ ހުޅުވާލާފައި ހީލިލެއް ލޯބިކަމުން އެލީނާއަށް ޖަޒުބާތީވެވި ރޮވިއްޖެއެވެ. ލޫކާ ގެނެސް މޭގައި ޖައްސާލަމުން އެތަން މިތާ ބޮސްދިނެވެ. ލޫކާ އަތްދިއްކޮށްލީ ކުރިމަތީގައި ހުރި ސޯފާގައި އިށީދެލައިގެން އިން ޝައުންއަށެވެ.\n"މިއީ ބައްޕަގެ ކުއްޖެއް ދޯ...ހެހެ" ކެހެކްޝާން ހުރިހާ ދަތްތައް ފެންނަވަރަށް ހީލައިފިއެވެ." އެލީނާ ވިޝާ އަދި އާރިކްވެސް ހަމަ މަންމައާއިހެދި އެއްނޫން އުޅުނީ. ބައްޕައަށް މޮޔަވެފައި....."\nއެލީނާގެ ހިތް ހަލާކުވެއްޖެއެވެ. ލޮލުން ކަރުނައިގެ ރޮގެއް ތިރިއަށް ދެމިގެންފިއެވެ. އޭނަގެ މަންމައާއި އޭނަގެ ފަރަގު އެބަހުއްޓެވެ. އޭނަ ލޫކާއާއި ލިލީ މާ ބޮޑަށް ތަފާތުކުރީއެވެ. ލޫކާ ބާކީކޮށްލީއެވެ.\nއެލީނާ ނީވް ގާތުގައި ބުނީ ޝައުންއަށް ކޮފީއާއި ލުއި ކާނާ ހިމެނޭ ތަބަކެއް ގެންގޮސް ދިނުމަށެވެ. އޭނަ އެންގީ ޝައުން އެހިޔަސް އެލީނާ ބުނެގެން ކަމުގައި ނުބުނުމަށެވެ. އެކަމާއި ނީވްގެ ހިތަށް ތަފާތު އެއްޗެހި އެރިއެވެ. ރުޅިއަންނަ ކަމަށް ހެދުނަސް އެލީނާ އަކީ ހިތްހެޔޮ ކުއްޖެއް ތާއެވެ. ލޫކާ ބަލިވުމުން އެކުއްޖާ ފަކީރު ހިތާމަ ކުރާވަރުވެސް އެންމެ ގާތުން ފެންނަނީ ނީވްއަށެވެ. ސިޓިންރޫމްގެ މާބްލްމަތީގައި ލޫކާގެ އަލްބަމެއް ބަލަން އިނދެ ރުއިތަންވެސް އޭނަ ދެކުނެވެ. ނީވްގެ ހިތް ހަމްދަރުދީއިން ފުރުނެވެ.\nލޫކާ ހުން މަޑުވިޔަސް ޝައުންގެ އެނދުގައި ބާއްވައިގެން އޮތްވާ އެލީނާ ކޮޓަރިއަށް ވަނެވެ. ޝައުން އޭރު ނިދަން ތައްޔާރުވަނީއެވެ. އޭނަ ހުރީ ހަމައެކަނި ދިގު ސޯޓެއްލައިގެންނެވެ. އަތުކުރީގައިވާ އަގުބޮޑު ގަޑިއާއެކު ހުސްގަޔާ ހުރުމުން އިޝްތިހާރެއް ކުޅެން ތައްޔާރުވެގެން ހުރިފަދައެވެ. މޫނު ދޮވެލައިގެން އައުމުން އިސްތަށިގަނޑު ކޮންމެވެސް ވަރަކަށް ތެމިފައިވުމުން ތަރުތީބު ގެއްލިފައިވާއިރު ވަކިން ހިތްގައިމެވެ. އެލީނާ އިރުކޮޅެއްވާންދެން ޝައުންގެ ހަރަކާތްތަކަށް ބަލަން ހުއްޓެވެ.\n"ލޫކާއަށް ބޭސްދިނިންތަ؟ " އެލީނާ މަޑުމައިތިރި ގޮތަކަށް އެހިއެވެ.\nޝައުން ޖަވާބެއް ނުދިނެވެ.\n"ފޮނިކަމުން ގޮސް ރެޖީމެންޓެލް އާވެސް އަޅާ ނުކިޔޭނެ." އެލީނާ ހިތާހިތުން ކިޔާލިއެވެ. އޭނަގޮސް ލޫކާގެ ގާތުގައި ހުއްޓި ނިތްކުރިއަށް ބޮސްދިނެވެ.\n"ޝައުން. އަހަރެމެން ވަކިވި ވާހަކަ އެއްވެސް މީހެއްގެ ގާތު ނުބުނައްޗޭ...."\n"ތިން މަސްވާންދެން ތިކަން ކޮށްދީފާނަން. އޭގެ ފަހުން އެކަން ސިއްރެއް ނުވާނެ.. ސަބަބަކީ ދެމަފިރިންނަށް ނުވާހިނދު އެއް ފުރާޅެއްގެ ދަށުގައި އުޅުމަކީ އަހަރެންގެ އުސޫލެއް ނޫން. ދީނުގައި ހުއްދަކަމެއް ނަމަތާ އެލީނާ ބޭނުންގޮތަކަށް އުޅެވޭނީ. ތިކަހަލަ ސަމާސާ ކުރާކަށް އަހަންނަށް ޓައިމް އެއް ނެތް. ވަރަށް ދުވަހު މީހުންނަށް އޮޅުވާލައިގެން އުޅެވިއްޖެ. ހަގީގަތް އެނގުމުގެ ވަގުތު ޖެހިއްޖެ. ތްރީ މަންތްސް މަދެއް ނޫން ތައްޔާރުވާން............." ޝައުން ގެ ވާހަކައިން އެލީނާ އިރުކޮޅެއްވާންދެން ނިޔަފަތި ކައިކައި އިނެވެ.\n"ލޫކާއާއި ލިލީ ކިހިނެއް ހަދާނީ؟"\n"އެވެސް ދީނުގައި އޮތްގޮތަށް ހަމަ."\n"ތިއީ ދީން ދެކެ އެހާ ލޯބިވާ މީހެއްކަމަށް ކުރިއަކުން ނުދަންނަން...." އެލީނާ ބޭގަރާރުވީ ހިދުކޮޅަކަށްފަހު ރުޅިވެރިކަން ހިތަށް ބާރު ފޯރުވަންފެށިއެވެ. ޝައުން ރައްދު ދިނުމެއްނެތި ޓީޝާޓެއް ބޮލަށް މަހައިލިއެވެ. އަތުގައިވާ ގަޑި ނެގިއެވެ. އެއަށްފަހު އެނދުގައި އޮށޯވެ ލޫކާއާއި ދިމާލަށް އެނބުރިލަމުން ކުޑަގޮތަކަށް ބައްދާލައިފިއެވެ. ދެލޯ މެރިއެވެ. އޭސީ އެހާ ފިނިނުކޮށް ހުރީ ލޫކާ ހުމާ އުޅޭތީކަން ނޭގެއެވެ. އެހެންނޫންނަމަ އެންމެ ފިނިކޮށްލައިގެން ނޫނީ ނިދާ ފިރިހެނެއްނޫނެވެ. ކުއްލިއަކަށް ޝައުންގެ ފޯންގެ ވައިބްރޭޓް ވާތަން ފެނުނެއެވެ. އެއާއެކު ފޯނުނަގާ ކަންފަތުގައި ޖެހުމުން އެލީނާގެ ހިތުގައި ޝައުގު ވެރިކަމެއް އުފެދުނެވެ. ކޮންމެ ރެއަކު ނިދަން އަރާފައި ގުޅަނީ ކޮން ޚާއްސަ މީހަކަށް ބާވައެވެ. އަނެއްކާ އާއިޒާ ހެއްޔެވެ. ޝައުން ކަންނެތް ގޮތަކަށް ކޮންމެވެސް އެއްޗެކޭ ބުނެލާފައި ފަހުން ގުޅާނެ ކަމަށް ވައުދުވެފައި ރޭގަނޑުގެ ސަލާމްވެސް ކޮށްލަމުން ފޯނު ނިވާލައިފިއެވެ. އެކަމުން އެލީނާގެ ހިތުގައި ވި ޝައްކު އިންތިހާއަށް އިތުރުވިއެވެ. ތިމާ ގޯހެއް ހަދަންޏާ އެހެން މީހުންވެސް އުޅޭނީ އެހެން ކަމަށް ހީކުރެވޭނެތާއެވެ. އެލީނާއަށްވެސް ވީ އެކަހަލަ ގޮތެކެވެ. މިހުރިހާ އަހަރުތަކެއްވާންދެން ޝައުން މަޑުން ހުރުމަކީ ބުއްދި ގަބޫލުކުރާ ކަމެއްވެސް ނޫނެވެ. އޭނަ އަންހެނުން ގާތަށް ޖައްސާނެއެވެ.\n"އީކް..... ޕްލޭ ބޯއިއެއް ހަމަ.." އެލީނާ ކުދި ކިޔަމުން ކޮޓަރިން ނުކުތެވެ.\nތާނީއަށް ކެންސަރު ޖެހުނުކަން އެނގިގެން ސްކޫލްތެރޭ އޭނަ ކުރިއަށްވުރެ މަޝްހޫރުވެ އެންމެންގެ ލޯތްބާއި ހަމްދަރުދީވެސް އިތުރުވިއެވެ. އިންސްޓަގްރާމާއި އެހެން އެކައުންޓްތަކަށް ހެޔޮއެދުމުގެ އެތައް މެސެޖެއް އައިސްފަ ހުއްޓެވެ. ކީމޯތެރަޕީގެ ފުރަތަމަ ޑޯޒަށްފަހު އެހާ ބަލިނުވުމުން ތާނީ އެކަމާވެސް ފަޚުރުވެރިވިއެވެ. އެހެންވެ ވަގުތުން ކެންސަރާއި ބެހޭގޮތުން އޭނަގެ ތަޖުރިބާ ހިއްސާކުރަން ޔޫޓިއުބް އެކައުންޓެއް ހުޅުވާފައި ވީޑިއޯކުރަންވެގެން ވަރަކަށް މޭކަޕްކޮށްލައިފިއެވެ. ފޮނިކެނޑުމުގެ ހައްދެއްނެތް ވަރަށް ފޮނި ކަނޑާލައިފިއެވެ.\nއާތިކާ ހޮސްޕިޓަލުގައި ތިބި ބަލިމީހުންނަށް ޒިޔާރަތްކުރިއިރު ކެމީލާއާއި ތާނީ އޮތް ވޯޑަށް ޚާއްސަ ސަމާލުކަމެއް ދިނެވެ. އާތިކާއާއި އެކު ހޮސްޕިޓަލްގެ މެނޭޖްމެންޓްގެ އިއްޒަތްތެރިން ބައިވެރިވިއެވެ. ކެމީލާ ފާޚާނާގައި ހުއްޓާ ޒައިރާ އެނދަށް އަރާ ގައިގާ ރަޖާ ގަނޑު އަޅައިގެން އޮތްވާ ބަޔަކު ވަންހެން ހީވެފައި މޫނާއެކު ރަޖާ އަޅާލައިފިއެވެ.\n"ހައި ޑިއަރ ހައު އާ ޔޫ.."\n"އައިމް ފަ........ސިކް......ރިއަލީ ސިކް....." ޒައިރާ ހަމައެކަނި ލޯ ފެންނަވަރަށް ރަޖާ ތިރިކޮށްލައިފިއެވެ. އާތިކާ ގޮނޑީގައި އިށީނެވެ. "ކެމީލާ" ގެ ނަން މަޝްހޫރުކަމުން މި މައުސޫމް ދީންވެރި ކުއްޖާގެ ޚަބަރު އޮޅުން ފިލުވުމުގެ ޝައުގު އޭނަގެ ހިތުގައިވެސް އުފެދިފައިވިއެވެ.\n"ޔެސް...." ޒައިރާއަށް މިއީ ކޮންމެވެސް ތާކުން ދަންނަ މޫނަކަށްވިއެވެ. ހޮލީވުޑްގެ ތަރިއެއް ނޫނީ މޮޑެލްއެއް ކަމަށްވެސް ވެދާނެއެވެ. އޭނަގެ ސިކުނޑިއަށް ބާރުލުމުންވެސް އެވަގުތުކޮޅު ހނަދާނުގެ އެބަޔަށް ހިރަފުސް ބުރާފައިވާ ފަދައެވެ.\n"ކެމީލާއަކީ ވަރަށް ރީތިކޮށް ގުރުއާން ކިޔަވާ ކުއްޖެކޭ ޑޮކްޓަރުން ބުނާ އަޑު އެހިން. އާޔަތެއް ކިޔަވާލަދީފާނަންތަ؟ " އާތިކާގެ ޖުމްލައިން ހިންދިރުވާލިއެވެ. އޭނައަށް ކެމީލާހާ ރީތިކޮށް ގުރުއާން ކިޔަވަން އެގެނީއެއް ނޫނެވެ.\n"އެވާނީ ކޮންޑަކުޓަރެއްކަމަށް. ޑޮކްޓަރުން ޕޭޝަންޓުންގެ ވާހަކަނުދައްކާނެ. އައި ހޯޕް އެއީ މިތާ އުޅޭ ފޭކް ޑޮކްޓަރ ބޭކަންއަށް ނުވާނެކަމަށް..........." ޒައިރާގެ ޖުމްލައިން އާތިކާއަށް ތެދުވެވިއްޖެއެވެ. މިއީ "ސްވީޓް " ކެމީލާގެ އަސްލު ސޫރަތާއެވެ. މީހަކަށް އިހުތިރާމް ކުރުމެއްނެތެވެ. އަދަބެއް ސަދަބެއް ނެތެވެ. ރަގަޅު އާއިލާއެއްގެ ކުއްޖެއް ނޫންކަން ބަހުރުވަ ހުރިގޮތުންވެސް ދެނެގަނެވިއްޖެއެވެ.\n"ޑޮކްޓަރުންވެސް ބައެއްފަހަރު ބަލިމީހުންގެ ހުރި ރަގަޅުކަންތައް ތަކަށް ތައުރީފުކޮށްފާނެ. ނުބައިގޮތަކަށް ހީކުރެވުނިއްޔާ އެކަމާ މާފަށް އެދެން. ސޮރީ ޑިއަރ ގާލް........" އާތިކާގެ މޫނުގައިވާ ހިނިތުންވުން ގެއްލިއްޖެއެވެ. ލޭކެން އެތަނަށް ވަން އިރު ހުރީ ރަސްމީކޮށެވެ. ކަޅުފަޓުލޫނަކާއި ގަމީހެއް ލާފައި ޓައީ އަޅާލައިގެން ހުރިއިރު ނިކަން ސްމާޓެވެ.\n"ކެމީލާއާއި ބައްދަލުވެއްޖެތޯ؟ " ލޭކެން ސުވާލުކުރިއެވެ.\n"ހޫމް. އައި ޖަސްޓް މެޓް ހާރ ޑޮކްޓަރ ލޭކެން..." އާތިކާ ކުޑަގޮތަކަށް ޒައިރާއަށް ނަޒަރު ހިންގައިލުމުން އޭނަ މަންމައަށް އޮޅުވައިލީކަން ލޭކެންއަށް ވިސްނުނެވެ. ޒައިރާ މިއޮތީ ބަލިމީހަކަށް ވެގެން އެނދުގައެވެ. އެއީ ކެމީލާ ނޫންކަމުގައި ބުނަން އަނގަ ހަރަކާތްކޮށްލި ވަގުތު ޒައިރާގެ އިޝާރާތުން އާދޭސްކުރީ ސިއްރުކޮށް ދިނުމަށެވެ. ލޭކެން ކަޅި މައްޗަށް ހިންގާލާފައިވެސް ހިމޭންކަން ޚިޔާރުކުރިއެވެ. ޒައިރާ ރަޖާގެ ހިމާޔަތުގެ ދަށަށް ވަންގޮތަށް ޗެޓްކުރަން ފެށިއެވެ.\nއާތިކާ ޖެހިގެން ހުރި އެނދުގައި އޮތް ކުއްޖާއަށް ޒިޔާރަތްކުރިއެވެ. ތާނީ އުފަލުން ފުރުނެވެ. ފަސްޓްލޭޑީ ޒިޔާރަތްކުރުމަކީ ޝަރަފެކެވެ. އޭނަ އެއްކޮށް ސެލްފީ ނެގިއެވެ.\nކޮޓަރިތެރޭ މީހުން ތައް ވާހަކަދައްކާ އަޑު އިވިފައި ކެމީލާ ހުރީ ފާޚާނާއިން ނިކުންނަން ޖެހިލުންވެފައެވެ. ފޯނު އަތުގައި އޮތުމުން ޒައިރާއަށްވެސް ވައިބާ ކޮށްފައި ބޭރުގައި އުޅެނީ ކޮން ބަޔެއްތޯ އަހާލައިފިއެވެ. ޚަބަރެއްނުވެ ހުއްޓާ އަރީޖް ގުޅާފައި ދިން ހިތާމަވެރި ޚަބަރުން ކެމީލާ ހުއްޓުން އެރިއެވެ. މަރަކީ ހާދަ ގާތުގައިވާ އެއްޗެކެވެ. އޭނައާއި ތާނީ މަރާއި ހަގުރާމަކުރަމުން ދަނިކޮށް ސިއްހަތު ސަލާމަތުން ހުރި ޒުވާނަކު ކުއްލިއަކަށް މި ދުނިޔެއާއި އަލްވަދާއު ކީއެވެ.


ފުވައްމުލައް ސިޓީގައި ކޮންޓެކްޓް ސެންޓަރެއް ހުޅުވައި 100 ވަޒީފާގެ ފުރުސަތު – Mikal News\nފުވައްމުލައް ސިޓީގައި ކޮންޓެކްޓް ސެންޓަރެއް ހުޅުވައި 100 ވަޒީފާގެ ފުރުސަތު\nފުވައްމުލަކުގައި ގާއިމުކުރާ ކޮންޓެކްޓް ސެންޓަރުގެ 100 އެއްހާ ވަޒީފާ އޮންނާނެ.\nމި ސަރުކާރުން ފުވައްމުލައް ސިޓީގައި ގާއިމުކުރާ ޓްރޭޑްނެޓް މޯލްޑިވްސް ކޯޕަރޭޝަންގެ ދަށުން ހިންގާ ކޮންޓެކްޓް ސެންޓަރުގެ މަސައްކަތް ފެށި މިއަހަރުގެ ތެރޭގައި ފަށއި އެތަނުން 100 އެއްހާ ވަޒީފާ އުފެދިގެން ދާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވެއްޖެއެވެ.\nމިނިސްޓަރު ފައްޔާޒު އިސްމާއިލް މިހެން ވިދާޅުވީ އެމްޑީޕީގެ ފަރާތުން ފުވައްމުލައް ސިޓީ ކައުންސިލަށް ވާދަކުރައްވާ ކެންޑިޑޭޓުންނާއި އެޕާޓީގެ ލީޑަރޝިޕްގެ ބޭފުޅުންނާއިއެކު ބޭއްވި ޒޫމް އޮންލައިން ބައްދަލުވުމެއްގައި އިއްޔެ ރެއެވެ.\nއޮންލައިންކޮށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މަޖިލިސް ރަޢިސް މުހައްމަދު ނަޝީދުގެ އިތުރުން މިނިސްޓަރުން ބައިވެރިވި މި ބައްދަލުވުމުގައި ފުވައްމުލަކުގެ ވިޔަފާރި އާއި އިގްތިސާދީ ކަންކަމާއި ގުޅޭ ގޮތުން ދެކެވުނު ވާހަކައިގެ ތެރެއިން އިކޮނޮމިކް މިސަރުކާރުގެ އިކޮނޮމިކް މިނިސްޓާ ފައްޔާޒު ވިދާޅުވީ ފުވައްމުލައް ސިޓީގައި ވަޒީފާގެ ފުރުސަތު އިތުރު ކުރުމަށް އެ ސިޓީގައި ކޮންޓެކްޓް ސެންޓަރެއް ގާއިމު ކުރުމަށް އޮފީސް އުފައްދާފައިވާ ކަމަށެވެ. ފައްޔާޒު އިތުރަށް ވިދާޅުވީ އެސެންޓަރުގެ މަސައްކަތްތައް ފެށި މި މަހުގެ ތެރޭގައި ވެސް 20 ވަޒީފާ އުފެދިގެންދާނެ ކަމަށެވެ.\nމިކަލް ނިއުސް އަށް އެނގިފައިވާ ގޮތުގައި މިނިސްޓަރު އިޝާރާތް އެކުރައްވަނީ މި އަހަރުގެ ޖެނުއަރީ މަހު ޓްރޭޑްނެޓުން އިއުލާނުކޮށްފައިވާ ‘ކޮންޓެކްޓް ސެންޓަރ އެޖެންޓް’ ގެ 20 ވަޒީފާއެވެ. މި 20 ވަޒީފާއަށް ފުވައްމުލަކުގެ ގިނަ އަދަދެއްގެ މީހުން ވަނީ ކުރިމަތިލާފައެވެ. އަދި ވަޒީފާއަށް މީހުން ނެގުމުގެ މަސައްކަތްތައް ކުރިޔަށް އެބަ ދެއެވެ.\nޓްރޭޑްނެޓުގެ ކޮންޓެކްޓް ސެންޓަރުގެ މަސައްކަތްތައް މި ފެބްރުއަރީ މަހު ފަށައިގަންނަން ޕްލޭންކުރެވިފައިވީ ނަމަވެސް ކޮވިޑްގެ ބަލިމަޑުކަމާއި ގުޅިގެެން އަޅާފައިވާ ފިޔަވަޅުތަކާއި ހެދި ހުރަސްތަކެއް ކުރިމަތިވެފައިވާ ކަމަށް ފައްޔާޒު ވިދާޅުވިއެވެ. ނަމަވެސް ލުއިތަކެއް ލިބުނުހާ އަވަހަކަށް އިންޓަވިއު ޓީމުތައް ފައިނަލް އިންޓަވިއުއަށް ފުވައްމުލަކަށް ދާނެ ކަމަށްވެސް ވިދާޅުވިއެވެ.\nކޮންޓެކްޓް ސެންޓަރަކީ ކުރިގައި ކޯލްސެންޓަރުގެ ގޮތުގައި ބޮޑެތި ކުންފުނިތަކުގެ ކަސްތަމަރުންގެ ޚިދުމަތްތަކާއި ގުޅިގެން ކުންފުނޏާއި ކަސްޓަމަރާއި ދޭތެރޭގައި ގާއިމުކުރެވޭ މުއާސަލާތީ ރަސްމަގެކެވެ. އެގޮތުން ކަސްޓަމަރުން ބޭނުންވާ ޚިދުމަތްތައް ހޯދުމުގައި އަމަލުކުރަންޖެހޭ ގޮތާއި ކަސްޓަމަރުންނަށް ދިމާވާ ޓެކްނިކަލް މައްސަލަތަކުގެ ސަޕޯޓް ދިނުމާއި ޚިދުމަތްތަކުގައި ދިމާވާ މައްސަލަތަކާއި ޝަކުވާގެ ކަންކަމުގައި ހައްލު ހޯދާދިނުމަށް ކުންފުނީގެ ކަމާއި ގުޅޭ ފަރާތާއި ކަސްޓަމާރާއި ގުޅައިދިނުމާއި ކުންފުނީގެ ބިލިން ޕްރޮސެސް ކުންފުނީގެ މާކެޓިން މަސައްކަތް ކުރުން ފަދަ މަސައްކަތް ކުރުމަކީ ކޮންޓެކްތް ސެންޓަރުން ކުރާނެ މަސައްކަތްތަކެވެ.\nކޮންޓެކްތް ސެންޓާރާއި ކޯލް ސެންޓަރުގެ ތަފާތާކީ ކޯލްސެންޓަރުގައި މުޅިންވެސް މުވާސަލާތު ކުރެވެނީ ފޯނުންނެވެ. އަދި ކަސްޓަމަރުންނާއި ކުންފުންނަށްވެސް ދެވޭ ސަޕޯޓް ލިމިޓްކުރެވެިފައި ވެއެވެ. ނަމަވެސް ކޮންޓެކްޓް ސެންޓަރުގައި މުވާސަލާތުކުރެވޭ ގިނަގޮތްތައް ބެނުންކުރާނެއެވެ. އެގޮތުން ފޯނުގެ އިތުރުރުން ޓެކްސްޓް މެސެޖް، އީމެއިލް، ވެބް-ޗެޓް އާއި އެނޫންވެސް މުވާސަލާތުކުރުމުގެ ފަހުގެ ވަސީލަތްތައް ބޭނުންކުރާނެއެވެ.\nފުވައްމުލައް ސިޓީ އުފެދިފައިވާ ގޮތުން އިގުތިސޯދީ ބޮދެތި މަސައްކަތްތަކެއް ކުރުމުގެ ފުރސަތަކީ ހަނި ފުރުސަތަކަށް ވުމާއެކު ފުވައްމުލައް ސިޓީގައި އިގުތިސޯދީ ގޮތުން މިފަދަ މަސައްކަތްތަކެއް ފަސޭހަކަމާއެކު ކުރެވިގެން ދާނެއެވެ. ދެން އޮތީ ފުވައްމުލަކުގައި ޑޭޓާސެންޓަރެއް ގާއިމުކޮށް އެއިގެ ތެރެއިން ވަޒިފާގެ ފުރުސަތ އިތުރަސ ްތަނަވަސްކުރުމެވެ.\nގުޅުންހުރި މައުލޫތައް:ކޮންޓެކްޓް ސެންޓަރ


ދުއިސައްތައަށްވުރެ ގިނަ ބައިވެރިންނާއިއެކު މޯލްޑިވްސް ވިމަންސް ރަން 2019ގެ ދެ ވަނަ އެޑިޝަން ބާއްވައިފި ދުއިސައްތައަށްވުރެ ގިނަ ބައިވެރިންނާއިއެކު މޯލްޑިވްސް ވިމަންސް ރަން 2019ގެ ދެ ވަނަ އެޑިޝަން ބާއްވައިފި\n200 އަށްވުރެ ގިނަ ބައިވެރިންނާއިއެކު މޯލްޑިވްސް ވިމަންސް ރަން 2019ގެ ދެ ވަނަ އެޑިޝަން ބާއްވައިފި\nދުއިސައްތައަށްވުރެ ގިނަ ބައިވެރިންނާއިއެކު މޯލްޑިވްސް ވިމަންސް ރަން 2019ގެ ދެ ވަނަ އެޑިޝަން ޅ.ހިންނަވަރުގައި ކުރިއަށްގެންގޮސްފިއެވެ.\nމޯލްޑިވްސް ވުމަންސް ރަން 2019އަކީ އަންހެން ކަނބަލުންނަކީ ދުޅަހެޔޮ ހަށިހެޔޮ ބަޔަކަށް ހެދުމަށާއި، އަންހެނުންގެ މެދުގައި ދުވުމުގެ ރޫޙު އާލާކުރުމަށް އެންރޭންޖުން ކުރިއަށްގެންދާ ހަރަކާތެކެވެ. އެގޮތުން މިޙަރަކާތުގައި6އަހަރުން މަތީގެ ކޮންމެ ކަނަބަލަކަށްވެސް ބައިވެރިވެވޭނެ ފުރުސަތު ހުޅުވާލާފައިވާއިރު، މިފަދަ ބޮޑު ދުވުމުގެ ހަރަކަތެއް ޅ.އަތޮޅުގައި ބާއްވާ މިއީ ފުރަތަމަ ފަހަރެވެ.\nޕީއެސްއެމް ނިއުސްއާއި ވަހަކަދައްކަވަމުން ޅ.ހިންނަވަރު ކައުންސިލްގެ ރައީސް އަބްދުﷲ އިބްރާހީމް ވަނީ މޯލްޑިވްސް ވިމަންސް ރަން ފަދަ ބޮޑު ދުވުމެއް ހިންނަވަރުގައި ބޭއްވުމަކީ، ހިންނަވަރު އިސްތިހާރުވެ އެރަށުގެ ތަރައްޤީއަށް ލިބޭ ފަހިމަގެއްކަމަށެވެ.\nމި ދުވުމަކީ މުޖުތަމަޢުގައި އަންހެނުން ބާރުވެރިކޮށް އަންހެނުންގެ ރޯލު އިތުރުކުރުމަށް ހިންގާ ހަރަކާތެއް ކަމުގައިވާއިރު މަފަދަ ހަރަކާތްތަކަށް ހިންނަވަރު ކައުންސިލުން އަބަދުވެސް އެއްބާރުލުން ދޭނެކަމަށެވެ. މިދުވުމަކީ ނިސްބަތުން ރާއްޖޭގައި އާބާދީ ކުޑަ ރަށެއްގައި ބާއްވާ އެންމެ ފުރަތަމަ މިފަދަ ބޮޑު ހަރަކާތްކަން ފާހަގަކުރައްވައި އޭނާ ވިދާޅުވީ، މިފަދަ ދުވުމެއް ބޭއްވުމުގެ ފުރުސަތު ހިންނަވަރަށް ލިބުމަކީ ރަށަށް ލިބޭ ބޮޑު ޝަރަފަކާއި ފަޚުރެއްކަމަށެވެ.\n"އަސްލުގައިވެސް މިއީ ލިބޭ ބޮޑު ފަހުރެއް. މިއީ ހަމަ އަދި ފެށުން. ކުރިއަށް އޮތް ބޮޑު ޢީދުގައިވެސް މިފަދަ ހަރަކާތްތަކެއް ފެންނާނެކަމުގެ ބޮޑު އުންމީދެއް އެބައޮތް. އަޅުގަނޑުމެން އަބަދުވެސް މިފަދަ ކަންކަމަށް މަދަދުވެރިވާނަން. އަންހެނުންނަކީ މުޖުތަމަޢުގެ ހިންގުމުގައި މުހިންމު ބައެއްކަން މި ދުވުމުން ހާމަކޮށްދޭނެ." ކައުންސިލްގެ ރައީސް އަބްދުﷲ އިބްރާހިމް ވިދާޅުވިއެވެ.\nމި ދުވުމުގައި ބައިވެރިވި ކަނބަލުންވަނީ އެމީހުންގެ ޝުޢޫރު ޕީއެސްއެމް ނިއުސްއާ ޙިއްސާކޮށްފައެވެ. އެގޮތުން ދުވުން ކުރިއަށް ދިޔަވަގުތު ވާރޭ ވެހުމުން ދުވުމަށް ދަތިވި ނަމަވެސް މިފަދަ ހަރަކާތްތައް ރާއްޖޭގެ ގިނަ ރަށްރަށުގައި ބޭއްވުމުގެ މުހިންމުކަން މިފަރާތްތަކުން ފާހަގަކުރިއެވެ.\nއެންރޭންޖުން ހިންނަވަރުގައި ބާއްވާ "މޯލްޑިވްސް ވިމެންސް ރަން"މިއީ މިއަހަރު ބާއްވާ މިސިލްސިލާގެ ދެވަނަ ދުވަހުއެވެ. އެގޮތުން މި ދުވުމުގެ ފުރަތަމަ ބުރު މިއަހަރުގެ ކުރީކޮޅު ހުޅުމާލޭގައިވަނީ ބާއްވާފައި. މިދުވުމުގައި ދެ ހާހަށްވުރެ ގިނަ ކަނބަލުން ވަނީ ބައިވެރިވެފައެވެ.


Burnley in Liverpool Ge Molhuvumuge Silsilaa Ah Nimun Genesfi - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 38 މިނެޓް ކުރިން\nބާންލީ އިން ލިވަޕޫލްގެ މޮޅުވުމުގެ ސިލްސިލާއަށް ނިމުން ގެނެސްފި\n5 މަސް ކުރިން ( ޖެނުއަރީ 22, 2021 )\nލިވަޕޫލް ކޮޅަށް ލަނޑު ޖެހުމަށްފަހު ފުލަމް އިން އުފާފާޅުކުރަނީ\nއިނގިރޭސި ޕްރިމިއަރ ލީގުގައި އެންމެފަހުގެ ޗެމްޕިއަން ލިވަޕޫލުން އެ ޓީމުގެ އަމިއްލަ ދަނޑުގައި 68 މެޗުން ބަލިނުވެ ހަދަމުން އައި މޮޅުވުމުގެ ރެކޯޑު ބާންލީއިން ނިމުމަކަށް ގެނެސްފިއެވެ.\nލިވަޕޫލްގެ ދަނޑުގައި ކުޅުނު މި މެޗު ބާންލީ ކާމިޔާބުކޮށްފައިވަނީ 1-0 ގެ ނަތީޖާއަކުންނެވެ. މި މެޗުގައި ބާންލީގެ ހަމައެކަނި ލަނޑު ކާމިޔާބުކޮށްފައިވަނީ ދެވަނަ ހާފުގެ 83 ވަނަ މިނެޓުގައެވެ ލިވަޕޫލަށް މި ލަނޑު އެެ ޓީމަށް ކާމިޔާބުކޮށްދިނީ އޭޝްލީ ބާންސް އެވެ. ބާންސް މި ލަނޑު ޖެހީ ލިބުނު ޕެނަލްޓީއަކުންނެވެ.\nބާންލީ އަށް އެންމެފަހުން ލިވަޕޫލްގެ ދަނޑުގައި މޮޅެއް ލިބުނީ 1974 ވަނަ އަހަރުއެވެ. އެހެންކަމުން މިއީ ބާންލީއަށް ތާރީހީ މޮޅެކެވެ. އަނެއްކޮޅުން މިވަގުތު އެންމެ ރަނގަޅު ފޯމެއްގައި އޮތް ލިވަޕޫލް ބަލިކުރެވުމަކީ ވެސް އެ ޓީމަށް ލިބުނު ބޮޑު ހިތްހަމަޖެހުމެކެވެ.\nލިވަޕޫލްގެ އެންމެފަހުން އެ ޓީމުގެ އަމިއްލަ ދަނޑުގައި މެޗަކުން ބަލިވީ މީގެ ހަތަރު އަހަރުކުރިންނެވެ. އެއީ 2017 ވަނަ އަހަރު ކްރިސްޓަލް ޕެލަސް އާއި ވާދަކުރި މެޗުންނެވެ. މި ސީޒަނުގައި ކްރިސްޓަލް ޕެލަސް އޮތީ ތާވަލުގެ 13 ވަނައިގައެވެ.\nމި މެޗުގައި ލިވަޕޫލަށް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ. ހާއްސަކޮށް އޮރީގީ އަށް ލިބުނު ފުރުސަތު ފާހަގަކޮށްލެވެއެވެ. އޭނާ ފޮނުވާލި ހަމަލާ އަމާޒުވީ ހުރަސް ދަނޑިއަށެވެ. އެގޮތުން މުހައްމަދު ސަލާހް އާއި ބަދަލު ކުޅުންތެރިއެއްގެ ގޮތުގައި ކުޅެން އެރި ރޮބާޓޯ ފިރްމީނޯ އަށް ލިބުނު ފުރުސަތުތައް ފާހަގަކޮށްލެވެއެވެ.\nމި މޮޅާއެކު ރެލިގޭޝަން ޒޯނުގައި އޮތް ބާންލީ ވަނީ ތާވަލުގެ 16 ވަނައަށް ޖެހިލާފައެވެ. އެއާއެކު އެ ޓީމު ވަނީ ރެލިގޭޝަން ޒޯނުން ސަލާމަތްވެފައެވެ.\nޖެނުއަރީ 22, 2021 20:56\nunbeaten doesn't mean all wins 😂 ehvary vumakee molhu vumeh noon..


Ishtihaaru thakunn bodu aamdhanee eh Virat aai Deepika ah | Mihaaru\nވިރާޓް އަދީ ދީޕިކާ: އިޝްތިހާރުތަކުން މިދިޔަ އަހަރު އެންމެ ބޮޑު އާމްދަނީއެއް ލިބުނީ މި ދެ ތަރިންނަށް.\nއިޝްތިހާރުތަކުން އެންމެ ބޮޑު އާމްދަނީއެއް މިދިޔަ އަހަރު ވިރާޓް ކޯލީ އާއި ދީޕިކާ ޕަދްކޯން އަށް\n12 ޖެނުއަރީ 2019 - 07:48 1 comment\nފައިނޭންސް ސާވިސް ކޮމްޕެނީ ޑަފް އެންޑް ފެލްޕްސް އިން ނެރުނު ސެލެބްރިޓީ ބްރޭންޑް އިވެލުއޭޝަން ރިޕޯޓް 2018 "ދަ ބޯލްޑް، ދަ ބިއުޓިފުލް އެންޑް ދަ ބްރިލިއަންޓް" ގައިވާ ގޮތުން ބަތަލާ އަނުޝްކާ ޝަރުމާގެ ފިރިމީހާ އަށް މިދިޔަ އަހަރު އިޝްތިހާރުތަކުން 170.9 މިލިއަން ޑޮލަރުގެ އާމްދަނީއެއް ލިބިފައިވެ އެވެ. މިއީ މި ލިސްޓްގެ އެއް ވަނަ، ޖެހިޖެހިގެން އޭނާ އަށް ލިބުނު ދެވަނަ ފަހަރެވެ.\nކްރިކެޓް ކުޅެގެންނާއި އަމިއްލަ އަށް ހިންގާ އެކިއެކި ވިޔަފާރިތަކުން ވެސް ވިރާޓަކީ އިންޑިއާގެ ކްރިކެޓް ކުޅުންތެރިންގެ ތެރެއިން އެންމެ ބޮޑު އާމްދަނީއެއް ލިބޭ އެކެކެވެ.\nދީޕިކާ އަށް ލިސްޓްގެ ދެވަނަ އިން ޖާގަ ލިބުނީ 102.5 މިލިއަން ޑޮލަރާ އެކީގަ އެވެ. އެކްޓު ކުރަމުން މިހާރު ފިލްމު ޕްރޮޑިއުސް ވެސް ކުރަން ފަށާފައިވާ ދީޕިކާއަކީ ބޮލީވުޑްގެ ބަތަލާއިންގެ ތެރެއިން އެންމެ އަގުބޮޑުކޮށް ފިލްމު ކުޅޭ އެއް ބަތަލާ ވެސް މެ އެވެ. އަނެއްކޮޅުން އޭނާގެ މަޝްހޫރުކަމާ އެކު ދީޕިކާވެފައި ވަނީ ބްރޭންޑްތަކުގެ ލޯ އެންމެ ބޮޑަށް އަމާޒުވެފައިވާ އެއް ބަތަލާއަށެވެ.\nއޭނާގެ ފިރިމީހާ އަދި އެކްޓަރު ރަންވީރަކީ ވެސް ބްރޭންޑްތަކުގެ އުފެއްދުންތައް އެންޑޯޒްކޮށްގެން ބޮޑު އާމްދަނީއެއް ލިބޭ އެކްޓަރުންގެ ތެރެއިން އެކެކެވެ. އޭނާ އޮތީ މި ފަހަރު ލިސްޓްގެ ހަތަރު ވަނައިގަ އެވެ. އެއީ 63 މިލިއަން ޑޮލަރާ އެކީގަ އެވެ.\n"ދަ ބޯލްޑް، ދަ ބިއުޓިފުލް އެންޑް ދަ ބްރިލިއަންޓް" ގެ ތިން ވަނައިން ޖާގަ ލިބުނީ އަކްޝޭ ކުމާރަށެވެ. ތަފާތު އެކި އުފެއްދުންތައް އިޝްތިހާރުކޮށްގެން އޭނާ އަށް މިދިޔަ އަހަރު 67.3 މިލިއަން ޑޮލަރު ލިބުނު އިރު، ލިސްޓްގެ ފަސް ވަނައިގައި އޮތީ ޝާހްރުކް ހާނެވެ.\nމި ފަހުން ކުޅުނު ހުރިހާ ފިލްމުތަކެއް ފްލޮޕްވި އެކްޓަރަށް ބްރޭންޑްތަކުން މިދިޔަ އަހަރު ލިބިފައި ވަނީ 60.7 މިލިއަން ޑޮލަރެވެ.\nއަކްޝޭ އަންހެނުން ޓްވިންކަލް ކަންނާއާ އެކު.\n"ދަ ބޯލްޑް، ދަ ބިއުޓިފުލް އެންޑް ދަ ބްރިލިއަންޓް" ގެ ގަދަ 10 ގެ އިތުރު ވަނަތަކަށް ބަލާ އިރު، 55.8 މިލިއަން ޑޮލަރާ އެކު ހަ ވަނަ އިން ޖާގަ ލިބުނީ ސަލްމާން ހާނަށެވެ. ހަތް ވަނަ އިން 41.2 މިލިއަން ޑޮލަރާ އެކު އަމީތާބް ބައްޗަން ޖާގަ ހޯދި އިރު އަށް ވަނައިގައި 36.5 މިލިއަން ޑޮލަރާ އެކު އޮތީ ޒުވާން ބަތަލާ އާލިއާ ބަޓެވެ.\nނުވަ ވަނަ އިން ވަރުން ދަވަން އަށް 31.6 މިލިއަން ޑޮލަރާ އެކު ޖާގަ ލިބުނު އިރު، 2017 ގެ ލިސްޓްގެ ހަތް ވަނަ އިން ޖާގަ ލިބުނު ރިތިކް ރޯޝަން މި ފަހަރު އޮތީ 10 ވަނައިގަ އެވެ. އެއީ 31.0 މިލިއަން ޑޮލަރާ އެކީގަ އެވެ.\nއިތުރު ލިޔުންތައް ބޮލީވުޑް ސަލްމާން ޚާން ކްރިކެޓް އަމީތާބް ބައްޗަން ރިތިކް ރޯޝަން ދީޕިކާ އަކްޝޭ ކުމާރު


La Liga fashaa dhuvaheh engeynee court hukum kurumun | Mihaaru\nލަލީގާ ފަށާ ދުވަހެއް އެނގޭނީ ކޯޓުން ހުކުމް ކުރުމުން\n08 އޯގަސްޓް 2019 - 11:17\nމެޑްރިޑް (އޮގަސްޓް 8) - ސްޕެއިނުގެ ފުޓްބޯޅަ ފެޑެރޭޝަނާއި ނެޝަނަލް ޕްރޮފެޝަނަލް ލީގު (އެލްއެފްޕީ)އާ ދެމެދު އުފެދިފައިވާ ހިޔާލު ތަފާތުވުންތަކުގެ ސަަބަބުން ސްޕެނިޝް ލަލީގާ ފަށާ ރަސްމީ ތާރީހެއް ކަނޑައަޅަން ނިންމާފައިވަނީ ކޯޓުން ހުކުމެއް ކުރުމުން ކަމަށް ރިޕޯޓްތައް ބުނެފި އެވެ.\nލަލީގާ އިންތިޒާމުކުރަނީ ސްޕެއިނުގެ ފުޓްބޯޅަ ފެޑެރޭޝަނާ ގުޅިފައިވާ ވަކި ބައެއް ކަމަށްވާ ނެޝަނަލް ޕްރޮފެޝަނަލް ލީގު (އެލްއެފްޕީ) އިންނެވެ. ފެޑެރޭޝަނާއި އެލްއެފްޕީގެ ދެމެދުގައި ހިޔާލުތަފާތުވުންތަކެއް އުފެދުނީ ހުކުރު ދުވަހާއި ހޯމަ ދުވަހުގެރޭ ފުޓްބޯޅަ މެޗުތައް ބާއްވަން ސްޕެއިނުގެ ފުޓްބޯޅަ ފެޑެރޭޝަނުން ދެކޮޅު ހަދައި އެކަން މަނާކުރުމުންނެވެ.\nއެ މައްސަލައިގައި ގޮތެއް ނުނިމި އެންމެ ފަހުން ކޯޓަށް ދާން ޖެހުނުއިރު، އިއްޔެ މެޑްރިޑްގެ ކޯޓެއްގައި ބޭއްވި ހަތަރު ގަޑިއިރުގެ އަޑުއެހުމަށް ފަހު ވެސް ވަނީ ގޮތެއް ނުނިމިފަ އެވެ. ރިޕޯޓްތައް ބުނާގޮތުން މި ކަމުގައި ކޯޓުން ގޮތެއް ނިންމުމުގެ ފުރުސަތު އެންމެ ބޮޑީ އަންނަ ހޯމަ ދުވަހު އެވެ. އެކަމަކު އޭރު ގޮތެއް ނިންމައިފިނަމަ އެއީ ލީގުގައި ވާދަކުރާ ޓީމުތަކަށް ކުރިމަތިވާނެ ގޮންޖެހުމެކެވެ. އެއީ ލަލީގާ ފަށަން ތާވަލުކޮށްފައި މިހާރު އޮތީ އަންނަ ހަފްތާގެ ހުކުރު ދުވަހު ކަމަށްވާތީ އެވެ.\nސްޕެއިނުގެ ފުޓްބޯޅަ ފެޑެރޭޝަނުގެ ރައީސް ލުއިސް ރުބިއާލެސް ވިދާޅުވީ ހުކުރު ދުވަހާއި ހޯމަ ދުވަހު ލަލީގާގެ މެޗުތައް ކުޅެވޭނީ ފެޑެރޭޝަނުން އެ ފުރުސަތު ދީފިނަމަ އެވެ. ފެޑެރޭޝަނުން ހުކުރާއި ހޯމަ ދުވަހު މެޗުތައް ނުކުޅެން ބާރު އަޅަނީ އެ ދެ ދުވަހު ކުޅޭ މެޗުތަކަކީ ސްޕެއިނުގެ ކަންތައްތައް ހުންނަ ގޮތުން ސަޕޯޓަރުންނަށް މެޗު ބަލަން ނުދެވޭ ދުވަސްތަކެއް ކަމަށްވާތީ އެވެ. ފެޑެރޭޝަނުން އެންމެ ބޮޑަށް ބާރު އަޅަނީ ހުކުރާއި ހޮނިހިރު ދުވަހު ލީގު މެޗުތައް ކުޅެން ރޭވުމަށެވެ.\nމިހާރު އޮތް ގޮތުން ލަލީގާގެ ފުރަތަމަ މެޗުގައި މި މަހު 16 ވަނަ ދުވަހު ބާސެލޯނާ ބައްދަލުކުރާނީ އެތުލެޓިކް ބިލްބާއޯއާ އެވެ.\nމީގެ ކުރިން ހުކުރާއި ހޯމަ ދުވަހު މެޗުތައް ރާވަން އެލްއެފްޕީ އަށް ދީފައިވާ ހުއްދަ މިދިޔަ ޖޫން މަހު ވަނީ ހަމަވެފަ އެވެ. ފެޑެރޭޝަނުން ބުނީ އެއެފްޕީން ލަލީގާގެ އާ ޝެޑިއުލް ނެރުނީ އެއްވެސް ވަރަކަށް މަޝްވަރާކުރުމަށް ފަހު ނޫން ކަމަށާއި އެއީ ގަބޫލުކުރެވޭނެ ކަމެއް ނޫން ކަމަށެވެ.\nއެލްއެފްޕީން ބުނީ ހުކުރާއި ހޯމަ ދުވަހު މެޗުތައް ބާއްވަން ޖެހެނީ އެހެން ލީގުތަކުގެ މެޗުތައް އެ ދެ ދުވަހުގައި މަދުވުމުން ޓީވީ ރައިޓްސް ވިއްކައިގެން ލަލީގާ ކްލަބްތަކަށް ލިބޭ އާމްދަނީ ގިނަ ކުރުމަށެވެ. އިނގިރޭސި ޕްރިމިއާ ލީގުގެ ޓީވީ ރައިޓްސް ވިއްކާލާފައިވާ ކޮންޓްރެކްޓްތައް ހުރިގޮތުން ލަލީގާ އަށް ދުނިޔޭގެ އެކި ހިސާބުތަކުގައި ސްޕެނިޝް ލީގު މެޗުތައް ޓީވީ މެދުވެރިކޮށް ދެއްކުމުގައި ދަތިތަކެއް އެބަހުއްޓެވެ. އެހެންވެ އެލްއެފްޕީން ވަނީ މިދިޔަ އަހަރު ފޭސްބުކް މެދުވެރިކޮށް އޭޝިއާގެ އެކި ހިސާބުތަކަށް ލަލީގާގެ މެޗުތައް ދައްކަން ފަށައިފަ އެވެ.\nރިޕޯޓްތައް ބުނާގޮތުން ސްޕެއިނުގެ ފެޑެރޭޝަނާއި އެލްއެފްޕީން މިހާރު މަޑުކޮށްގެން ތިބީ ކޯޓުން މި ކަމުގައި ނިންމާ ނިންމުމަކަށެވެ


ޢީދުއުފާ ޙާޞިލުކުރަމުން ސުވަރުގޭގަ ރުއްތައް އިންދައި ދަރަޖަމަތިވެރިކުރަމުންގެންދަން މިމަގުން ޢަމަލުކުރާށެވެ!\nޢީދުގެ އުފާ ޙާޞިލުކުރުމަކީ ހަމައެކަނި ކުޅިވަރުކުޅުމާއި މުނިފޫހިފިލުމާއި ދަތުރުދިއުންފަދަ ކަންކަން ކުރުން ކަމުގައި ނުހަދާށެވެ! ޢީދުގެ އުފާ ޙާޞިލުކުރަމުންވެސް ސުވަރުގޭގައި ރުއްތައް އިންދައި ތިމާގެ ދަރަޖަ މަތިވެރިކުރުމުގެ ފުރުޞަތު ހަމަ ކޮންމެ މީހަކަށްވެސް އެބައޮތެވެ.\nسُبْحَانَ اللّهِ وَ بِحَمْدِهِ ، سُبْحَانَ اللّهِ الْعَظِيمِ ކިޔައިފި މީހަކަށް ސުވަރުގޭގައި ކަދުރު ރުކެއް އިންދަވައި ދެއްވަވާނެ ކަމަށް ޙަދީޘްފުޅުގައި އެބަ އޮތެވެ. އަދި މި ފަދައިން ދުވާލަކު 100 ފަހަރު ކިޔައިފިނަމަ އެމީހެއްގެ 1000 ފާފަ ފުހެވިގެންދާނެ ކަމަށް ނޫންނަމަ އެމީހަކަށް 1000 ދަރުމަ ލިބިގެންދާނެ ކަމަށްވެސް ޙަދީޘްފުޅުގައި އެބައޮތެވެ.\nމިއީ ހަމަ ޢީދުގެ އުފާ ޙާޞިލުކުރަމުންވެސް، އަދި މަސައްކަތުގައި އުޅެމުންވެސް ވަރަށް ފަސޭހައިން ކުރެވިދާނެ ކަމެކެވެ.\nމިއީ މިކަންކަން ކުރުމަށް އެންމެ އިތުރުކަން ބޮޑު ދުވަސްވަރެވެ. މިދުވަސްވަރުގެ މާތްކަމާއިބެހޭ ގޮތުން އިބްން ޢުމަރު ވިދާޅުވެފައިވަނީ މި ދިހަ ދުވަހުގެ މާތްކަން މުޅި އަހަރުގައި ކުރާ ހުރިހާ އަޅުކަމަކާއި އެއްވެގެންވާ ކަމަށެވެ.\nޢީދު ދުވަހަށްފަހު އަންނަ އައްޔާމުއްތަޝްރީޤް3ދުވަހާއިއެކު މި ބަރަކާތްތެރި ދުވަސްތައް މިއަހަރަށް ނިމިގެންދާނެއެވެ. ވީމާ ވީހައި ގިނައިން ﷲ ތަޢާލާގެ މަތިން ހަނދުމަކޮށް ޛިކްރްކުރާށެވެ. ތަކްބީރުކިޔުން ގިނަކުރާށެވެ! ސުވަރުގޭގެ މަތީ ދަރަޖަތައް ޙާޞިލުކުރެވުން އޮތީ ތަޤްވާވެރިވީވަރަކުންނެވެ.\nޢީދުގެ ދުވަސްތަކަކީ ހަމައެކަނި ކުޅިވަރާއި މުނިފޫހިފިލުވުމުގައި ވަގުތުތައް ނަގައިލަންވީ ދުވަސްތަކެއް ނޫނެވެ. އާޚިރަތް ދުވަހު ތިމާއަށް ފައިދާކުރާނެ ކަންކަމަށް ވެސް ވަގުތު ހޭދަކުރަންވާނެއެވެ.


Feenan faibaigen ulhenikoh gehlunu fathuruveriyaa adhives nufeney\nގެއްލުނު މީހާ ހޯދުމުގެ މަސައްކަތް އެމްއެންޑީއެފުން ކުރަނީ-- ފޮޓޯ: އެމްއެންޑީއެފް\n20 އޯގަސްޓު 20190ކޮމެންޓް\nޑައިވިން އަށް ގޮސް އުޅެނިކޮށް ގެއްލުނު ފަތުރުވެރިޔާ އަދިވެސް ނުފެނޭ\nކ. އަތޮޅު ކަނޑޫމާ ތިލައަށް ޑައިވިންއަށް މިދިޔަ އާދިއްތަ ދުވަހު ފޭބި ފަތުރުވެރިއަކު ގެއްލިގެން ހޯދުމުގެ މަސައްކަތް ކުރާތާ މިއަދަށް ތިންވަނަ ދުވަސްވެފައި ވާއިރު، އަދިވެސް އެމީހާ ނުފެންނަ ކަމަށް ސިފައިން ބުނެފި އެވެ.\nއުމުރުން 41 އަހަރުގެ އަންހެން މީހާ ހޯދުމުގެ މަސައްކަތް ކުރަމުން ދަނީ މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) މާލެ އޭރިއާ ކޯސްޓްގާޑް ސޮކްޑްރަންގެ ޑައިވަރުންނާއި ކޯސްޓްގާޑު މަނަވަރު ޝަހީދު އަލީ އެވެ.\n"އޯސީއޭ އެމް7އެސް" ސަފާރީގައި 22 ފަތުރުވެރިންގެ ގްރޫޕަކާއެކު ޑައިވިން އަށް ފޭބި އަންހެން މީހާ ގެއްލުނުކަމުގެ ރިޕޯޓު ސިފައިންނަށް ލިބުނީ އާދިއްތަ ދުވަހުގެ މެންދުރުފަހު 01:10 ހާއިރެވެ.\nއެމްއެންޑީއެފުން ބުނި ގޮތުގައި އޭނާ ފީނަން ފޭބިއިރު ލައިގެން ހުރީ ހުދު ކުލައިގެ ރޭޝްގާޑް ސޫޓެކެވެ. އަދި ހުދު ކުލައިގެ ފިންސަކަށް އަރައިގެން އުޅުނުއިރު ކަޅުކުލައިގެ ބޯޔަންސީ ކޮންޓްރޯލް ޑިވައިސް (ބީސީޑީ) އެއް އެމީހާ އަޅައިގެން އުޅުނު ކަމަށް ވެސް އެމްއެންޑީއެފުން ބުންޏެވެ.\nޑައިވިން އަށް ގޮސް އުޅޭ މީހުންނަށް ނުރައްކާތެރި ހާދިސާތަކާ ދިމާވުން ވަނީ އާއްމުވެފަ އެވެ. ބައެއް ފަހަރު ޑައިވަރުން ގެއްލޭއިރު، މައްޗަށް އަރަން އުޅުމުގެ ތެރޭގައި އުޅަނދުފަހަރުގެ ބުރަފަތީގައި ޖެހުމުގެ ހާދިސާތައް ވެސް ހިނގާފައި ވެއެވެ. އެންމެ ގިނައިން ހިނގަނީ ޑީކޯ ވުމުގެ ހާދިސާތަކެވެ.\nއެމްއެންޑީއެފް ފަތުރުވެރިކަން ގެއްލިގެން ހޯދާ މީހުން


Kooddoo Airport ah Furathama Faharah Private Jet eh Jassaifi | Mendhuru Online\nފުރަތަމަ ފަހަރަށް ކޫއްޑޫ އެއަރޕޯޓަށް ޕްރައިވެޓް ޖެޓެއް ޖައްސައިފިއެވެ.\nސިންގަޕޫރުގެ ބޮޑު ޑިވެލޮޕްމަންޓް ކޮމްޕެނީ އަށް ކަމަށްވާ ބޮންވެސްޓްސް ހޯލްޑިންގްސް އިން ތަރައްޤީ ކޮށްފައިވާ ކޫއްޑޫ އެއަރޕޯޓްގެ ސީއީއޯ މުހައްމަދު އަލީ ޖަނާހް ވިދާޅުވީ، 2020 ވަނަ އަހަރުގައި ގިނަ އައު ކަންތައްތަކެއް ވާނެ ކަމަށާއި އެގޮތުން މި އަހަރު ނިމިގެން މިދިޔައީ ފުރަތަމަ ފަހަރަށް ޕްރައިވެޓް ޖެޓެއް ކޫއްޑޫ އެއަރޕޯޓަށް ޖައްސައިގެން ކަމަށެވެ.\nކޫއްޑޫ އެއަރޕޯޓް ތަރައްޤީ ކޮށްފައި ވަނީ ކޫއްޑޫގައި ރިސޯޓެއް ތަރައްޤީކުރުމާއެކު އެވެ. އެގޮތުން ކޫއްޑޫގައި ހެދި އެއަރޕޯޓާއެކު މެކިއުރީ ގެ ނަމުގައި ރިސޯޓެއް ވަނީ ހުޅުވާފައެވެ. އެތަނުގެ ހިދުމަތްތައް މިހާރު ކުރިއަށްދާއިރު، ކޫއްޑޫ އެއަރޕޯޓް އިތުރަށް ބޮޑުކޮށް އަލުން ހުޅުވާލާފައި ވަނީ މިދިޔަ 2017 ވަނަ އަހަރުގައެވެ. އެންމެ ފުރަތަމަ ކޫއްޑޫ އެއަރޕޯޓް ހުޅުވިގެން ގޮސްފައި ވަނީ، 2012 ވަނަ އަހަރުގެ ސެޕްޓެމްބަރު 10 ވަނަ ދުވަހު އެވެ.\nއަލަށް ގެނެވުނު ތަރައްޤީ ތަކާާއެކު މިހާރު ކޫއްޑޫ އެއަރޕޯޓްގައި އެއަރބަސް މަރުކާގެ އޭ320 ގެ މަތިންދާ ބޯޓާއި ބޮއިން މަރުކާރުގެ 737 ގެ ބޯޓުގެ އިތުރުން ހުރިހާ ވައްތަރެއްގެ ޕްރައިވެޓް ޖެޓް ޖެއްސޭނެއެވެ.\nކޫއްޑޫ އެއަރޕޯޓްގެ ސީއީއޯ މުހައްމަދު އަލީ ޖަނާހް (ޖަނާ) ވިދާޅުވީ، ކޫއްޑޫ އެއަރޕޯޓާއެކު އިތުރު ގިނަ ވަޒީފާތަކެއް ގއ އަތޮޅުގައި އުފެދިގެން ދިޔަ ކަމަށާއި އެ ވަޒީފާގެ ފުރުސަތުތައް ކޮންމެ އަހަރަކު ދަނީ ބޮޑުވެ އިތުރުވަމުން ކަމަށެވެ. އެގޮތުން 2017 ވަނަ އަހަރު އިތުރު 54 ވަޒީފާއެއް ހުޅުވިގެން ގޮސްފައިވާ ކަމަށްވެސް އޭނާ ވިދާޅުވިއެވެ.\nރާއްޖޭގައި ގިނަ ޑޮމެސްޓިކް އެއަރޕޯޓްތަކެއް ދަނީ ހުޅުވެމުންނެވެ.


vnews - Dhagandey TC ah soikoffi\nދަގަނޑޭ ޓީސީއަށް ސޮއިކޮށްފި\nޓީސީއާ ދެކޮޅަށް ދަގަނޑޭ ކުޅުނު މެޗެއްގެ ތެރެއިން ---\nނިއުރޭޑިއަންޓް ސްޕޯޓްސް ކްލަބާއެކު ހަދާފައިވާ އެއްބަސްވުން ފުޓްބޯލް އެސޯސިއޭޝަން އޮފް މޯލްޑިވްސްއިން ބާތިލުކުރުމުން، އަލީ އަޝްފާގު (ދަގަނޑޭ) ޓީސީ ސްޕޯޓްސް ކްލަބަށް ސޮއިކޮށްފި އެވެ.\nމި ސީޒަނުގައި3މިލިއަން ދިވެހި ރުފިޔާއަށް ނިއުރޭޑިއަންޓާއެކު ދަގަނދޭ އެއްބަސްވުން ހެދިއިރު، އެ އެއްބަސްވުން ބާތިލުކުރުމަށް އެފްއޭއެމަށް ހުށަހަޅާފައި ވަނީ އެއްބަސްވުމުގައިވާ ގޮތަށް މުސާރަ ދީފައިނުވާ ކަމަށް ބުނެ އެވެ.\nދަގަނޑޭއާއި އެކު ނިއުރޭޑިއަންޓުން ހަދާފައިވާ އެއްބަސްވުން ބާތިލުކޮށްފައި ވަނީ އެފްއޭއެމްގެ ޕްލޭޔާސް ސްޓޭޓަސް ކޮމިޓީން ބޭއްވި ބައްދަލުވުމަކަށް ދެ ފަރާތް ހާޒިރުކުރުމަށްފަހު5ލައްކަ ރުފިޔާ ދަގަނޑޭއަށް ދިނުމަށް ފުރުސަތު ދިނުމަށްފަހު އެވެ.\nއެއްބަސްވުން ބާތިލުކުރުމާއެކު، ޓީސީއަށް ދަގަނދޭ ސޮއިކުރިއިރު، މިއީ ދަގަނޑޭ ގުޅުނު ދިވެހި ފަސްވަނަ ކްލަބެވެ. ދަގަނޑޭ ވަނީ ނިއުރޭޑިއަންޓުގެ އިތުރަށް ކްލަބު ވެލެންސިއާ އާއި ވީބީ އަދި މާޒިޔާ ސްޕޯޓްސް އެންޑް ރެކްރިއޭޝަނަށްވެސް ކުޅެފައެވެ.\nދަގަނޑޭ ނިއުރެޑިއަންޓާ ތިންވަނަ ފަހަރަށް ގުޅުނީ މިދިޔަ ސީޒަނުގެ އުރީދޫ ދިވެހި ޕްރިމިއަރ ލީގާ ހަމައިންނެވެ. މިދިޔަ އަހަރުގެ ދިވެހި ލީގާއި އެފްއޭ ކަޕާއި ޕްރެޒިޑެންޓްސް ކަޕް އަދި މި އަހަރުގެ އެސްޓީއޯ މާލޭ ލީގު ނިއުރޭޑިއަންޓުން ކާމިޔާބުކުރުމުގައި ދަގަނޑޭ ވަނީ މުހިއްމު ދައުރެއް އަދާކޮށްދީފަ އެވެ.


ވޯޓު ސިއްރުކުރުމުގެ މައްސަލަ އަލުން ކޮމިޓީއަށް ފޮނުވައިފި\n4 އަހަރު ކުރިން ( މާޗް 18, 2013 )\nރައީސުލްޖުމްހޫރިއްޔާ އާއި ނައިބު ރައީސްގެ އިތުރުން ވަޒީރުންނާޢި މިނިވަން މުއައްސަސާތަކުގެ އިސްވެރިންގެ މައްޗަށް ނަގާ އިތުބާރު ނެތްކަމުގެ ވޯޓުތައް މަޖިލީހުން ނިންމި ނިންމުން ސުޕްރީމް ކޯޓުން ބާތިލް ކުރުމުން އިތުބާރު ނެތްކަމުގެ ވޯޓާ ގުޅިގެން މަޖިލީހުގެ ގަވާއިދަށް ގެންނަންޖެހޭ އިސްލާހުތައް އަލުން ދިރާސާކުރުމަށް އާންމު ކޮމިޓީ އަށް ފޮނުވަން ނިންމައިފި އެވެ.\nސުޕްރީމް ކޯޓުގެ ހަތް ފަނޑިޔާރުންގެ ތެރެއިން ހަ ފަނޑިޔާރުންގެ އަޣުލަބިއްޔަތުން ކުރި ހުކުމްގައި ބުނެފައިވަނީ އިތުބާރު ނެތްކަމުގެ ވޯޓުތައް ސިއްރު ކުރުމަކީ ގާނޫނު އަސާސީގެ 88 ވަނަ މާއްދާއާ ޚިލާފް ކަމެއް ކަމަށެވެ.\nއިތުބާރު ނެތް ކަމުގެ މައްސަލަ ތަކުގައި ނަގާ ވޯޓު ސިއްރުކުރުމަށް މަޖިލީހުގެ ޤަވައިދުގެ ތިން އިސްލާހެއް ގެނައިއިރު އިސްލާހު ގެނެސްފައިވާ މާއްދާތަކަކީ މަޖިލީހުގެ ގަވާއިދުގެ 167 ވަނަ މާއްދާ އާއި ގަވާއިދުގެ 173 ވަނަ މާއްދާ އަށް އިތުރުކުރި ރ. އާއި 177 ވަނަ މާއްދާ އަށް ޅ. އިތުރުކުރުމަށް ގެނައި އިސްލާހެވެ.\nމި އިސްލާހުތައް އުވިގެން ގޮސްފައިވާ ކަމަށް މަޖިލީހުގެ ނައިބު ރައީސް އަހްމަދު ނާޒިމް މިއަދުގެ ޖަލްސާގައި ވިދާޅުވި އެވެ.\nވޯޓް ސިއްރުކުރުމާއި ފަހްމީ ވަކިކުރި މައްސަލަ ސުޕްރީމް ކޯޓުން ތާވަލްކޮށްފި


Addu Supply Fen Male' Aa Eh Agakah Heyo Kohfi - Vaguthu\nއައްޑޫ ސަޕްލައި ފެން މާލެއާ އެއް އަގަކަށް ހެޔޮކޮށްފި\nއައްޑޫ ސިޓީ ހިތަދޫ - ފޮޓޯ: ޑްރޯންސްޓަގްރާމް\nއައްޑޫގެ ރައްޔިތުންނަށް ދެމުން އައި ސަޕްލައި ފެނުގެ ޚިދުމަތުގެ އަގު މާލެއާ އެއް އަގަކަށް ހެޔޮކޮށްފިއެވެ.\nމީގެ ކުރިން އައްޑޫގައި ދެމުން އައި ފެނުގެ ހިދުމަތުން އައްޑޫގެ ގޭބީސީތަކުން ކޮޑިމީޓަރަކަށް 65ރ ނަގަމުން އައި ނަމަވެސް، މި ގެނައި ހެޔޮ ބަދަލާއިއެކު ދެން ކޮޑިމީޓަރަކަށް ނަގާނީ ވެރިރަށް މާލޭގައި ވެސް ނަގާ ރޭޓުން 22ރ އެވެ.\nއައްޑޫގެ ފެނުގެ ޚިދުމަތުގެ އަގުތަކަށް ގެނައި ބަދަލާއި އެކު 22ރ ނަގާނީ ގޭބީސީތަކުގެ ތެރެއިން 1-100 ލީޓަރާއި ދެމެދަގައި ފެން ބޭނުންކުރާ ކަސްޓަމަރުންގެ އަތުންނެވެ. 101-200 ލީޓަރާއި ދެމެދަގައި ފެން ބޭނުންކުރާ ކަސްޓަމަރުންނަށް ކުރިން 75ރ ނަގަމުން އައި ނަމަވެސް ދެން ނަގާނީ 70ރ އެވެ. އަދި 200 ލީޓަރުން މައްޗަށް ބޭނުންކުރައްވާ ފަރާތްތަކަށް ކުރިން 100ރ ނަގަމުން އައި ނަމަވެސް ދެން ނަގާނީ 95ރ އެވެ.\n1-100 ލީޓަރާއި ދެމުގައި ފެން ބޭނުންކުރައްވާ ވިޔަފާރިތަކުގެ އަގަށް ބަދަލެއް ގެނެސްފައި ނުވާއިރު މިހާރުވެސް ނަގަމުން ގެންދާނީ ކުރިއެކޭވެސް އެއްގޮތަށް 100ރ އެވެ. އަދި 101-200 ލީޓަރާއި ދެމެދުގައި ފެން ބޭނުންކުރައްވާ ވިޔަފާރިތަކުން ދެން ނަގަމުން ގެންދާނީ 125ރ އަދި 101-200 ލީޓަރާއި ދެމެދުގައި ފެން ބޭނުންކުރައްވާ ވިޔަފާރިތަކުން ދެން ނަގަމުން ގެންދާނީ 135 ރުފިޔާއެވެ. މި ދެ ބޭންޑަށް ކުރިން ނަގަމުން ގެންދިޔައީ 100 ރުފިޔާއެވެ.\nއައްޑޫގެ ފެނުގެ ނިޒާމުގެ މަސައްކަތް ބައިވޯޓާ އިން ހުއްޓާލުމުން، 2013 ވަނަ އަހަރު 35 މިލިޔަން ރުފިޔާއަށް ފެނަކައާއި ހަވާލުކުރިއެވެ. ފެނަކައިން މި މަސައްކަތް ނިންމާލައި، އައްޑޫގެ ފެނުގެ ހިދުމަތުން އަގު ނަގަންފަށާފައިވަނީ މިދިޔަ އަހަރުގެ ސެޕްޓެންބަރު މަހުން ފެށިގެނެވެ.\nޖެނުއަރީ 13, 2018 - 09:26\nއައްޑޫ އަތޮޅަށް ސަރުކާރުން ފޯރުކޮށް ދެއްވާ ފެނުގެ އަގު، މާލެއާ އެއް އަގެއްގައި ލިބޭގޮތްވުމީ އެ އަތޮޅު ނުވަތަ އެ ސިޓީގެ ރައްޔިތުން ނަށް ލިބިގެންދިޔަ ލުއި ފަސޭހަ އެކެވެ. އެހެންކަމުން އެކަމާމެދު ޒާތްޒާތުގެ ފިތުނަވެރި ވާހަކަތައް ނުފަތުރާ އެ ކަން އިޚްލާޞް ތެރިކަމާއެކު ބަލައިގަނެ، ސަރުކާރަށް ތާއީދު ދިނުމަކީ ލިބުނު ލުއިފަސޭހަ ދެމެހެއްޓުމާ އިތުރު ލުއިފަސޭހަ ތަކަށް މަގުފަހިވެގެން ދާނެކަމެކެވެ.\nޖެނުއަރީ 13, 2018 - 09:10\nރައީސް ޔާމީން ގެ ކުރިފުޅުމަތީގައި އެއްމެހާ ދިވެހިރައްޔިތުން ހަމަހަމަ. އަދި އެންމެ އިންޞާފުވެރި ގޮތަކީ ވެސް އެއީ. އެހެންވީމާ ހުރިހާ ރަށްތަކަށްވެސް ފެން ފޯރުކޮށްދެއްވަން އެމަނިކުފާނު ގަސްދު ކުރަށްވަނީ ހަމަ ހަމަ އުސޫލަކުން އެއް އަގެއްގައި.\nޖެނުއަރީ 12, 2018 - 11:56\nޢަގު ހެޔޮކުރީއޭ ބުނީމަ ހައިރާން ނުވޭ އަދި އުފަލެއްވެސް ނުވޭ. ޢެކަމަކު އެންމެ ލާރިއެއްވެސް ހެޔޮވީތީ ޝުކުރުކުރަން. މާލެއްކީ އާބާދީގެ ބޮޑުބައި އުޅޭތަން. މާލެއާ އަޅާ ބަލާއިރު އައްޑޫގެ އާބާދީއަކި މަދު އަދަދެއް. ޢެހެން ކަމުން މާލެއާ އެއްއަގެއްގައި ޚިދުމަތްތައް ހުރުމަކީ ދެރަކަމެއް.\nޖެނުއަރީ 11, 2018 - 23:08\nސޯބެކޮބާ؟؟:::::: ކަލޯ ކަމެއްހެންހީވޭ::::::: ހަމަ ހަޅޭއް އަރުވާފަވެސް ގަނެގެން ބޯންޖެހޭނީ ތިފެން އިނގޭތޯ؟؟::::::: ޑައިޖެސްޓް ބްރޯ:::::::\nޖެނުއަރީ 11, 2018 - 22:15\nޢައްޑޫ ރައްޔިތުންނަކީ ނިއުމަތަށް ޝުކުރު ވެރި ވާން ދަންނާނެ ހޭލުންތެރި ޢިލްމީ ރައްޔިތެއް!


Jalu hamanujehumaai Shaim ge mauloomaathu cabinet gai hissaakohffi\nޖަލު ހަމަނުޖެހުމާއި ޝައިމްގެ މައުލޫމާތު ކެބިނެޓަށް\nމިއަދު އޮތް ކެބިނެޓް ބައްދަލުވުމުގައި ރައީސާއި ނައިބު ރައީސް: ޖަލު ހަމަނުޖެހުމާއި ޝައިމްގެ މައްސަލަ މިއަދު ކެބިނެޓްގައި ހިއްސާ ކުރި -- ފޮޓޯ: ރައީސް އޮފީސް\nކެބިނެޓު ބައްދަލުވުމެއްގެ ތެރެއިން -- ފޮޓޯ: ޕްރެސިޑެންސީ\nކުޑަކުދިންގެ ހިޔާގެ ބެލުމުގެދަށުގައި ހުރި ކުޑަކުއްޖަކު ގެއްލުނު މައްސަލައިގެ މައުލޫމާތާއި، މާފުށީ ޖަލުގައި ހިނގި ހަމަނުޖެހުމުގެ މަައުލޫމާތު ވަޒީރުންގެ މަޖިލީހުގައި މިއަދު ހިއްސާކޮށްފި އެވެ.\nރައީސް އޮފީހުން ބުނީ މިދިޔަ އަންގާރަ ދުވަހު ހެނދުނުން ފެށިގެން ވީނުވީއެއް ނޭނގި ގެއްލުނު ޝައިމް އަބްދުﷲ ގެ މައުލޫމާތު ޖެންޑާ މިނިސްޓަރު ޝިދާތާ ޝަރީފް ރައީސް އިބްރާހިމް މުހައްމަދު ސޯލިހަށް އަރުވާފައި ކަމަށެވެ. އަދި، މާފުށީ ޖަލުގައި ހިނގި ހާދިސާގެ މައުލޫމާތު ވެސް ހޯމް މިނިސްޓަރު އިމްރާން އަބްދުﷲ ވަނީ ކެބިނެޓު ބައްދަލު ވުމުގައި ހިއްސާ ކުރައްވާފައިވާ ކަމަށެވެ.\nޝައިމް ގެއްލިގެން ފުލުހުންނަށް ރިޕޯޓު ކުރިތާ މިއަދަށް ހަފުތާ އެއް ވާނެ އެވެ. ހިޔާގެ ބެލުމުގެ ދަށުގައި ހުރި އެ ކުއްޖާ ގެއްލި ހޯދުމުގެ މަސައްކަތް ކުރަމުން ދާކަމަށް ފުލުހުން ބުނެ އެވެ. ޝައިމް ހޯދަން މިހާތަނަށް، ޝައިމްގެ ދެ ފޮޓޯ އެއް އާއްމުކޮށް ފުލުހުން ވަނީ ތިން ގެއެެއް ބަލައި ފާސްކޮށްފަ އެވެ. އަދި، ސީސީޓީވީ ފުޓޭޖު ބަލައިގެން މަސައްކަތްކުރާ ކަމަށްވެސް ބުނެފައި ވެ އެވެ.\nމިދިޔަ ބުރާސްފަތި ދުވަހު މާފުށީ ޖަލުގައި ހިނގި ހަމަނުޖެހުންތަކުގައި ހަ އޮފިސަރަކާއި ހަ ގައިދީއަކަށް އަނިޔާވި އެވެ. މި ހަމަނުޖެހުން މައިތިރިކުރުމުގައި ޖަލުގައި ތިބި އޮފިސަރުން ހާލަތާ ނުބައްދަލު ބާރު ބޭނުން ކުރި ކަމަށް ހޯމް މިނިސްޓްރީން ވަނީ ބުނެފަ އެވެ. އަދި އެ މައްސަލައާ ގުޅިގެން ޖަލު ކޮމާންޑަރަކު ވަނީ މިހާރު ސަސްޕެންޑްކޮށްފަ އެވެ. މި މައްސަލަ މަޖިލީހާއި އެޗްއާރްސީއެމުންވެސް ދަނީ ބަލަމުންނެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް ޖެންޑާ އެންޑް ފެމިލީ + ޝިދާތާ ޝަރީފު ރައްޔިތުންގެ މަޖިލިސް އެޗްއާރްސީއެމް މާފުށީ ޖަލު\nޝިދާތާއާ އީނާޒް މަގާމުން ދުރު ކުރަން ގޮވާލައިފި


ކީރިތި ޤުރުއާނާބެހޭ މަރުކަޒުގެ އދ. އަތޮޅުގޮތްޕަށް ވަގުތީ މުދައްރިސެއް ހޯދުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 ފެބްރުވަރީ 2020 ވާ ބުރާސްފަތި ދުވަހުގެ 11:00 ގެ ކުރިން، އަރިއަތޮޅު ދެކުނުބުރީ އަތޮޅު ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 20 ފެބްރުވަރީ 2020 އާއި 27 ފެބްރުވަރީ 2019 އާ ދެމެދު، އދ. އަތޮޅު ކައުންސިލްގެ އިދާރާ ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n12 ފެބްރުވަރީ 2020


EXPLAINER: Beyni maskolhu Ehkoh kiraalaa, Eyrahv mussandhivey!\nމަސްކޮޅު ކިރާލަދީ، އޭރަށް މުއްސަނދިވޭ!\nމަސްވެރި ރާއްޖެ - މިކަން ނުކުރާ ޒަމާނެއް ނޭނގެ އެވެ. ފަލި ޖަހާފައި ގޮސް ވެސް ދިވެހިންގެ ހަގީގީ އައިޑެންޑިޓީ ޖޮބް އަދާކުރި އެވެ. އޭގެފަހުން ފަލިޖެހި އޮޑިފަހަރުގެ ވަތަށް ބޭލީ އިންޖީނެކެވެ. އެކަމަކު އެޒަމާން ފަސްދީ ހިނގައްޖެ އެވެ. ޒަމާނާއެއްކޮށް މުޅި ރާއްޖެ ބަދަލުވި ނަމަވެސް އޭރުވެސް އަދި މިހާރުވެސް މަސްވެރިންގެ އޮތީ އެންމެ ޝަކުވާ އެކެވެ. މަސްވެރިންގެ މަސައްކަތަށް، ބާނާ މަހަށް "ހަމަ އަގެއް" ނުލިބެ އެވެ. މަހެއް ނުކިރެ އެވެ. ގަނޑުފެނެއް ނުލިބެ އެވެ. މަސް އައިން މޫސުމަށް ތިލަވި ނަމަވެސް ބާނާ މަސްކޮޅު ފައިސާ އަށް ބަދަލުވާ ގޮތެއް ފަސް ސަރުކާރު ދިޔައިރު ވެސް ނުދެއްކުނެވެ. މަސްވެރި ކަމަށް އުފެއްދި ކުންފުނި މިފްކޯ ފެންނަނީ އާދަޔާ ހިލާފަށް ލަސް، ކޮރަޕްޝަންގެ ބޮޑު ހާޔެއްގެ ގޮތުގަ އެވެ. މަސް ގަންނަ ވަސީލަތްތައް ބާވެ، މަސް ކިރުވާ ބޯޓު ފަހަރު ދަބަރަށްވެ ފޫވެއްޓުނު އިރުވެސް އާ ކޮށެއް ނުލެވުނެވެ. މަސް ރައްކާ ކުރާނެ ކޮށާރުތައް ދަމިލަ ޖަހައި ދަބަރު ހިލުނުއިރުވެސް އަލެއް ނުވި އެވެ. މަސްވެރި މޫސުން ލައިގަތުމުން މަސް ގަތުމުގައި "ލިމިޓް އެޅުވުން ނޫން" ހައްލެއް ނުދެކުނެވެ.\nއެކަމަކު އެނގޭ ކަމަކީ މި ޝަކުވާ ތަކަށް ވެސް ހައްލެއް އޮންނާނެ ކަމެވެ. މަސް ގަތުމުގައި ލިމިޓު އެޅުވުން ނޫން ކޮންމެވެސް ގޮތެއް އޮންނާނެ އެވެ. ބާނާ މަސްކޮޅު އެއްކޮށް ކިރުވަން ފަށައިފިނަމަ ލިބޭނެ މޮޅެއް ވެސް އޮންނާނެ އެވެ. އެކަމަކު އެގޮތަކީ ކޮބައި ހެއްޔެވެ؟ އެކަން ނުވަނީ ކީއް ވެގެން ހެއްޔެވެ؟ މަސް ގަތުން ލިމިޓް ކުރީމަ ވަނީ ކިހިނެއް ހެއްޔެވެ؟ ލިމިޓް ދޫކޮށްލީމާ މަސްވެރިޔާގެ ޖީބަށް އަންނަ ތާޒާ ކަމަކީ ކޮބައި ހެއްޔެވެ؟\nރަނގަޅު މަސްވެރިކަން؛ ހަތަރު މަހު\nޓޫރިޒަމަށް އަހަރުގެ ފަހުކޮޅު މައި ސީޒަން އަންނަ ގޮތަށް މަސްވެރިކަމުގެ ސީޒަން ލައްވާ ލަނީ އަހަރު ކުރީކޮޅަށެވެ. މި އަހަރު ކުރީކޮޅު އެ ލައްވާލީ އެ މަސްވެރިކަމެވެ. މަސް އައިންތައް ރާއްޖެ ސަރަހައްދަށް ލައްވެ، ތިލަވަނީ އަހަރުގެ ކުރީ ކޮޅު އެވެ. އެންމެ އިހުޒަމާނުގައި ވެސް ހައްސަ ބާނައިގެން އަންނަނީ އެ ދުވަސްވަރުވެ. މައްސަލަ ގޯސްވެ މަސް ނުކިރިގެން މަސް ކޮޅު ހއ. އަތޮޅު އޮފީހަށް އުކާލި ނާތަހުޒީބު މަންޒަރު ފެނުނީ ވެސް މި ދުވަސްވަރު އެވެ. މަސްވެރިން އިހުތިޖާޖުގެ މައި ސީޒަނަކީ ވެސް އެއީ އެވެ.\nމިފްކޯގެ ހިސާބުތައް ދައްކާ ގޮތުގައި މިދިޔަ މަހުގެ ތިލަވި މަސް އައިންތައް މުޅިން އަދި ވެސް އޮބާ ނުދެ އެވެ. ނިމިދިޔަ ހަފުތާގައި މިފްކޯ އިން މަސް ކިރުމުގެ ލިމިޓް އެއްކޮށް ދޫކޮށްލުމާ ހަމައަށް ދުވާލަކު 300 އާއި 500 މެޓްރިކް ޓަނުގެ މަސް ގަންނަމުން ދޔަ އެވެ. މިއީ ފައިސާގެ ގޮތުން ބަލާނަމަ ދުވާލަކު އަށް މިލިއަނެއްހާ ރުފިޔާގެ މަހެވެ. ނަމަވެސް މަސްވެރިކަން ހުރި ގޮތުން މިފްކޯގެ ކެޕޭސިޓީއާ ނުބައްދަލު އަދަދަކަށް މަސް ގަންނަން ޖެހުމާއެކު ފެކްޓްރީތައް ކޮށިއަރާ އެއްކޮށް ހުއްޓިގެން ދެ އެވެ\nމިހެން ދިމާވާ ސަބަބަކީ ސަރުކާރުގެ މަސް ކުންފުނީގައި ރަނގަޅު ކެޕޭސިޓީއެއް ނެތުމެވެ. ހަގީގަތަކީ މިހާރު މަސްވެރި އޮޑި ފަހަރު ތަރައްގީވެފައިވާ ވަރާ ގާތަށް ވެސް ސަރުކާރު ދަތުރު ކުރަމުންނެއް ނުދެ އެވެ. މިހާތަނަށް މިފްކޯ އޮތީ އެއިރެއްގައި އޮންނަ ސަރުކާރަކުގެ ވެރިންނާއި އެ ކުންފުނީގެ މެނޭޖުމަންޓުގެ ވެރިންގެ އަމިއްލަ ޖީބަށް "ހިޔާނާތު ފައިސާ އަޅައިދޭ" ތަނެއްގެ ގޮތުގަ އެވެ.\nކުންފުނި ސަސްޓޭނަބަލްކޮށް ވިޔަފާރި މޮޑެލްއެއްގެ ގޮތުގައި ހިންގަން ސްޓްރެޓެޖިކް ޕްލޭނެއް -- ގައުމީ ތަރައްގީގެ އޮނިގަނޑެއް -- ހެދިފައެއް ނެތެވެ. ކޮންމެ ސަރުކާރެއް އަންނަ ގޮތަށް ހިތަށް އެރިކަމެއް ކުރަނީ އެވެ. މިހެން ކުރަން ކުރަން ތިއްބައި ކުންފުނި ދަބަރަށްވެ ބާވެ ހަފުސް ވަނީ އެވެ. ސަރުކާރުގެ މަސް ކުންފުނީގައި ތިން "ފެކްޓްރީއެއް" ރަށްތަކެއްގައި ހިންގަ އެވެ. އެއީ ކޫއްޑޫ އާއި ފެލިވަރު ކަމެއް ނުކޮށް އޮންނަ ކަނޑުއޮތް ގިރި އަދި އިތުރުން އައްޑޫ ފެކްޓްރީ އެވެ.\nދާދި ފަހުން ހެސްކިޔާފަ މަސް ބޭނި އިރު ދެކުނުގެ މިފްކޯގެ ފްރީޒިން ކެޕޭސިޓީއަކީ ދުވާލަކު 288 ޓަނެވެ. އަދި މި ފެކްޓްރީގެ ކޯލްޑް ސްޓޯރުގެ ކެޕޭސިޓީއަކީ 2،000 ޓަނު މަސް ގަތުމުގެ ގާބިލް ކަމެވެ. އަދި އައްޑޫ ކޯލްޑް ސްޓޯރޭޖް ކެޕޭސިޓީއަކީ 1،500 ޓަނު ގަތުމުގެ ގާބިލް ކަމެވެ. މި ސަރަހައްދުގެ ފްރީޒިން ކެޕޭސިޓީގެ ގޮތުގައި ދުވާލަކު 50 ޓަނު ގަތުމުގެ ގާބިލްކަން އެބަހުއްޓެވެ. ދެން އޮތީ ދަޅުގައި މަސް ބަންދުކުރާ ފެލިވަރެވެ. ފެލިވަރު ކޯލްޑް ސްޓޯރު ކެޕޭސިޓީއަކީ 750 ޓަނެވެ. މިއީ މުޅި މިފްކޯގައި މަސް އައިސްކޮށް ބެހެއްޓުމާއި ގަނޑުކޮށް ރައްކާ ކުރުމުގެ ކެޕޭސިޓީ ހުރި ވަރެވެ. ދެން މިފްކޯގެ މަސް ގަންނަ ބޯޓު ފަހަރެވެ. މިފްކޯގައި މަސް ގަންނަ އަދި މަސް ރައްކާ ކުރެވޭ އޮންނަނީ ޖުމްލަ 12 ބޯޓެވެ. މަސް އުފުލާ އާރްއެސްޑަބްލިއު ހަރު ކޮށްފައިވާ ތިން ބޯޓު އޮވެ އެވެ. މީގެ ބޯޓަކަށް އެވްރެޖުކޮށް ސްޓޯ ކުރެވެނީ 34 ޓަނުގެ މަހެވެ. އަދި ދާދިފަހުން މަސް އެކްސްޕޯޓް ކުރަން މިފްކޯއިން ގަތް "ޖަޒީރާ 102" ބޯޓު ފްރީޒިން ކެޕޭސިޓީއަކީ ދުވާލަކު 100 ޓަނު އަދި އެ ކުންފުނީގެ "މަހާކަލަމިންޖާ" ފްރީޒިން ކެޕޭސިޓީއަކީ ދުވާލަކު 50 ޓަނު މަސް ގަތުމުގެ ގާބިލް ކަމަކެވެ. މިއީ މުޅި މިފްކޯގައި ހުރި ފުލް ކެޕޭސިޓީ އެވެ.\nމި ހިސާބުތަކުން ދައްކާ ގޮތުން މުޅި މިފްކޯގެ ބޯޓުތަކާއެކު ފްރީޒިން ކެޕޭސިޓީއަކީ 500 އެއްހާ ޓަނެވެ. އަދި ކޯލްޑް ސްޓޯރޭޖުގައި 4،000 މެޓްރިކް ޓަނު އެބަހުއްޓެވެ.\nމިފްކޯ ކާރުހާނާ ތަކުގެ ކެޕޭސިޓީ\nމިފްކޯގެ ފްރީޒިން ކެޕޭސިޓީއަކީ ދުވާލަކު 288 ޓަނެވެ. އަދި މި ފެކްޓްރީގެ ކޯލްޑް ސްޓޯރުގެ ކެޕޭސިޓީއަކީ 2،000 ޓަނު މަސް ގަތުމުގެ ގާބިލް ކަމެވެ. އަދި އައްޑޫ ކޯލްޑް ސްޓޯރޭޖް ކެޕޭސިޓީއަކީ 1،500 ޓަނު ގަތުމުގެ ގާބިލް ކަމެވެ. މި ސަރަހައްދުގެ ފްރީޒިން ކެޕޭސިޓީގެ ގޮތުގައި ދުވާލަކު 50 ޓަނު ގަތުމުގެ ގާބިލްކަން އެބަހުއްޓެވެ. ދެން އޮތީ ދަޅުގައި މަސް ބަންދުކުރާ ފެލިވަރެވެ. ފެލިވަރު ކޯލްޑް ސްޓޯރު ކެޕޭސިޓީއަކީ 750 ޓަނެވެ. މިއީ، މުޅި މިފްކޯގައި މަސް އައިސްކޮށް ބެހެއްޓުމާއި ގަނޑުކޮށް ރައްކާ ކުރުމުގެ ކެޕޭސިޓީ ހުރި ވަރެވެ.\nމަސް ގަތުމުގައި މިފްކޯގެ ގާބިލްކަން ހުރި ވަރު: މިފްކޯގެ ކެޕޭސިޓީ މަސްވެރިންނަށްވުރެ ދަށް -- އަވަސް އިންފްގްރެފިކްސް: އަހުމަދު މުއާޒު\nދެން އޮތީ މަސްވެރިންނެވެ. މަސްވެރިންގެ މަސް ބޭނުމުގެ ކެޕޭސިޓީ އެވެ. ރާއްޖޭގެ ކަނޑުމަހުގައި ހަރަކާތްތެރިވާ އޮޑި ފަހަރުގެ އަދަދު 600 އަށް ވުރެ ގިނަ ވާނެ ކަމަށް ބެލެވެ އެވެ. މީގެތެރެއިން މިފްކޯއަށް ދުވާލަކު 60 އާއި 100 ދޯނި މަސް ކިރަ އެވެ. ރާއްޖޭގެ މަސް އޮޑިފަހަރު ތަރައްގީވެ ސައިޒު ބޮޑު ވެގެން ދިޔަވަރުން މިފްކޯގެ އެންމެ ބޯޓެއްގެ މަސް މިހާރު މީގެ ދޯންޏަކުން ބާނަ އެވެ. މިހާރު ދޯންޏެއްގެ އެވްރެޖު ސައިޒަކީ 85 ފޫޓާއި 120 ފޫޓެވެ. ދޯންޏަކަށް ފަސޭހަ ކަމާއެކު 12 އާއި 60 ޓަނު މަސް އަޅާލެވެ އެވެ. މިފްކޯއަށް މަސް ކިރަން އެކަނި ވަތުގައި އައިސް އުފައްދާ އާރްއެސް ޑަބްލިއު ހަރުކުރި 24 ދޯނި ހަރަކާތްތެރިވެ އެވެ. މީގެ ދޯންޏެއްގައި އެވްރެޖުކޮށް 22 އާއި 35 ފަޅުވެރިން މަސައްކަތް ކުރެ އެވެ. މަސްވެރިންގެ ކެޕޭސިޓީ މިވަރުގައި ހުރިއިރު މި އަހަރު ދާދިފަހުން ގިނައިން މަސް ބޭނި ދުވަސްވަރު ދުވާލަކު 400 އާއި 500 މެޓްރިކް ޓަނުގެ މަސް މިފްކޯއަށް ކިރުވި އެވެ. މިއީ މިފްކޯގެ ފެސިލީޓީތައް ކޮށިއަރައިގެންދާ ވަރުގެ އަދަދެކެވެ.\nމަސްވެރިންގެ ކެޕޭސިޓީ މިހާރު ހުރި ވަރު: މިފްކޯގެ ބޯޓަށް އެޅޭ މަސް ދޯންޏަކުން ބާނާ -- އަވަސް އިންފްގްރެފިކް | އަހުމަދު މުއާޒު\nމިވަރުގެ މަސްވެރިކަމެއް އަންނަ ކޮންމެ ފަހަރަކު މަސް ނުކިރުމުގެ މައްސަލަ ދިމާވަނީ މިހެންވެ އެވެ. ކަނޑުމަސް އެކްސްޕޯޓް ކުރާނަމަ މަހުގެ މައިބަދަ ވަކި ޓެމްޕަރޭޗާއެއްގައި ބަހައްޓަން ޖެހެ އެވެ. މިވަރަށް މަސް ބަހަށްޓަން ބޭނުންވާ މަސް ފިނިކޮށާރު ނުވަތަ ބްރޭންގެ ކެޕޭސިޓީއެއް މިފްކޯގައެއް ނެތެވެ.\nފިޝަރީޒް މިނިސްޓަރު ޑރ. ހުސެއިން ރަޝީދު ރައްޔިތުން މަޖިލީހުގައި ވިދާޅުވި ގޮތުގައި މަސް ފިނިކޮށްފައި ބަހައްޓާ ބްރޭން ކެޕޭސިޓީ ހޯދުމުގެ މަސައްކަތް ސަރުކާރުން ވަނީ ފަށާފަ އެވެ. ކުރިއަށް އޮތް އަށް މަސް ދުވަހުގެ ތެރޭގައި މި ކެޕޭސިޓީ މައްޗަށް ޖެއްސުމުން މިހާރު ދިމާވާ މައްސަލަ ހައްލުވާނެ އެވެ. ނަމަވެސް އެއީ ގަބޫލު ކުރަން ވަރަށް ދަތި ވާހަކަ އެވެ. މަސްވެރިން މިހާރު ތަރައްގީ ވަމުން އަންނަ ގޮތަށް ބަލާއިރު ހުވަދު އަތޮޅުގައި އެކަނި 85 ފޫޓަށްވުރެ ބޮޑު 24 ދޯންޏެއް ބަންނަމުން އެބަދެ އެވެ. އެ ދޯނި ފަހަރު ކުރިއަށް އޮތް ދެ އަހަރު ތެރޭގައި ފެނަށް ބާލާނެ އެވެ. މި ހިސާބުން މިހާރު ބްރޭންއަށް އިތުރު ކުރާ ކެޕޭސިޓީ ވެގެންދާނީ ބޭކާރު ކަމަކަށެވެ. އެހެންވެ މި ނޫން އިތުރު އިންވެސްޓްމަންޓްތައް މިފްކޯއަށް ގެންނަން ޖެހޭ ކަމަށް ތަޖުރިބާކާރުން ގަބޫލު ކުރެ އެވެ.\nމި އިންވެސްޓްމަންޓް ނުގެންނަމަ މަސްވެރިންނަށް ދޭން ބުނި "ހަމަ އަގު" ދުވަހަކު ވެސް ނުދެވޭނެ އެވެ. އެހެން ނޫން ނަމަ ކޮންމެ ފަހަރު މަސް ގަންނަ އަދަދު ޖެހޭނީ ލިމިޓް ކުރާށެވެ. މަސްވެރިކަން އެންމެ ރަނގަޅު ވަގުތުގައި މަސް ގަންނަ އަދަދު ލިމިޓް ކުރުމުން ވަނީ ކިހިނެއް ހެއްޔެވެ؟ މަސް ގަންނަ އަދަދު ލިމިޓް ނުކުރާނަމަ މަސްވެރިންގެ އާމްދަނީ ކިހާ މައްޗަކަށް ޖެހޭނެ ހެއްޔެވެ؟\nލިމިޓް ނުކުރުން - ވެދާނެ ކަމެއްތަ؟\nމި ފަހުން އައި މަސްވެރިކަމުގައި މިފްކޯއިން ދެ ފަހަރެއްގެ މަތިން މަސް ގަތުމުގެ ލިމިޓެއް އެޅުވި އެވެ. ފުރަތަމަ އެޅުވީ ފަސް ޓަނުގެ ލިމިޓެކެވެ. ނަމަވެސް މަސްވެރިން އިހުތިޖާޖު ކުރަން ފެށުމުން ދުވާލަކު ދޯންޏަކުން ހަތް ޓަނު މަސް ގަންނަން ފެށި އެވެ. ދުވާލަކު ހަތް ޓަނުގެ މަސް ގަންނަނަމަ މަސްވެރިންނަށް ކިހާވަރެއްގެ އާމްދަނީއެއް ލިބޭނެ ހެއްޔެވެ؟ ހަފުތާއެއްގެ މައްޗަށް ފަސް ދުވަހު މަސް ކިރުވި ނަމަވެސް މިވަރުން ޖުމުލަ 35 ޓަނުގެ މަސް ކިރުވޭނެ އެވެ. މިވަރަށް ކިރުވޭނަމަ 17ރ. މަސް ކިލޯއެއް ގަތް ނަމަވެސް ފަސް ދުވަހުން ދޯންޏަކަށް އާމްދަނީގެ ގޮތުގައި 595،000ރ. ލިބޭނެ އެވެ. މީގެ ތެރެއިން ކެއުމާއި ތެލަށް އަދި އެހެނިހެން ހަރަދުތަކަށް 27،000ރ. ބެލި ނަމަވެސް ފަސް ދުވަހުން މަސްވެރިއެއްގެ ޖީބަށް އެންމެ ކުޑަކޮށް 15،000ރ. ވަރު ލިބޭނެ އެވެ. މިއީ ފަސް ދުވަހުގެ އާމްދަނީ އެވެ. މި އަދަދަކީ ވެސް އާއްމު ސިވިލް ސާވިސް އަދި ޕްރައިވެޓް ސެކްޓާގެ މަސް ދުވަހުގެ "ސެލެރީ" އެވެ.\nމަސް ގަތުން ލިމިޓް ކުރުމުން ލިބޭނެ އާމްދަނީ އާއި ނުކޮށް ދޫކޮށްލައިފިނަމަ ލިބޭނެ ވަރު: ލިމިޓް ނުކުރާނަމަ މަހަކު ފަސް ލައްކަ ރުފިޔާއާ ގާތް ކުރާ އާމްދަނީއެއް މަސްވެރިއަކަށް ލިބުން ގާތް -- އަވަސް އިންފޮގްރެފިކްސް | އަހުމަދު މުއާޒު\nދެން އޮތީ މަސްވެރިން ބާނާ ހުރިހާ މަހެއް ކިރައިފިނަމަ ވާނެ ގޮތެވެ. އޭރުން ވާނީ ކިހިނެއް ހެއްޔެވެ؟ މަސްވެރި ސީޒަންގައި އެންމެ ރަނގަޅު ދުވަސްވަރު ގިނައިން 20 ޓަނާއި 50 ޓަނުގެ މަސް ދޯންޏަކުން ބާނަ އެވެ. މިވަރުން ބަލާނަމަ ގާތްގަނޑަކަށް 22-35 ފަޅުވެރިން ތިބި ދޯންޏަކަށް ދުވާލެއްގެ މައްޗަށް ހުރިހާ މަހެއް ކިރުވިއްޖެނަމަ 850،000ރ. ލިބޭނެ އެވެ. އޭރުން ކޮންމެ ދުވަހަކު ދުވާލަކު މަސްވެރިއެއްގެ ޖީބަށް 20،000ރ. އަށްވުރެ ބޮޑު އާމްދަނީއެއް ވަންނާނެ އެވެ މިއީ މަސް ދުވަހަށް ބަލާނަމަ މަސްވެރިއަކަށް ފަސް ލައްކަ ރުފިޔާގެ އާމްދަނީއެކެވެ. މަސްކޮޅު އެއްކޮށް ކިރުވިއްޖެނަމަ ވާނީ މިހެނެވެ.\nމަސްވެރިން އެދެމުން އާދޭސް ކުރަމުން އެދަނީ އެކަން ކޮށްދިނުމަށެވެ. މަސް ދުވަހުގެ އާމްދަނީ ފަސް ލައްކަ ރުފިޔާއަށް އަރައިފިނަމަ މަސްވެރިން ވެގެންދާނީ އެންމެ މުއްސަނދިންނަށެވެ. އޭރުން މިހާރު މި ފެންނަ "ޒުވާން މަސްވެރިޔާ" ފަދަ އެތައް ޒުވާނުންނެއް މި މަސައްކަތް ކުރަން ނުކުންނާނެ އެވެ. އޭރުން އަހަރަކު ހަތަރު މަހު މަސްވެރިކަން ކޮށްފައި ބާކީ އޮތް ދުވަސްތަކުގައި ކުޑަ އިންޝުއަރެންސެއްގެ "ބެޔަސް ނުބެޔަސް 10،000" ވިޔަސް ދިނުމުން މަސްވެރިން ތިބޭނީ "ހެޕީ" ކޮށެވެ. އޭރުން "ހަމައަގު" ހޯދަން ޝަކުވާއެއް "ބެޔަސް ނުބެޔަސް" ނުލިބިގެން މުޒާހަރާއެއް ވެސް ނުކުރާނެ އެވެ.


ޅެން ހެދުމުގެ ޤައުމީ މުބާރާތް\n2014 ވަނަ އަހަރުގެ އަދަބީ ކަލަންޑަރުގައި ކަނޑައެޅިފައިވާ ޅެން ހެދުމުގެ ޤައުމީ މުބާރާތުގައި ބައިވެރިވުމުގެ ދޮރު މިހާރު ވަނީ ހުޅުވިފައެވެ. މި މުބާރާތް ބެހިފައިވަނީ ތިރީގައި މިވާ ހަތަރު ބަޔަށެވެ. އެއީ:\n(1) އިސްކޫލުތަކުގެ ބައި\n(2) މަތީ ތަޢުލީމުގެ ބައި (ޔުނިވަރސިޓީ/ކޮލެޖް)\n(3) އޮފީސް/ ކުލަބު/ ޖަމުޢިއްޔާ/ ޖަމާޢަތްތަކުގެ ބައި\n(4) އަމިއްލަ ފަރާތްތަކުގެ ބައި\nއިސްކޫލުތަކުން މި މުބާރާތުގައި ބައިވެރިވެވޭނީ3އުމުރުފުރާގައެވެ. އެއީ:\n(1) 13 އަހަރުން ދަށް\n(2) 13 އަހަރާއި 16 އަހަރާ ދެމެދު\n(3) 16 އަހަރާއި 21 އަހަރާ ދެމެދު\nއަމިއްލަފަރާތްތަކުގެ ބައިގައި ބައިވެރިވެވޭނީ2އުމުރުފުރާގައެވެ. އެއީ:\n(1) 18 އަހަރުން ދަށް\n(2) 18 އަހަރުން މަތި\n(ހ) އެހެން އަހަރުތަކެކޭ ވެސް އެއްގޮތަށް ޅެންހެދުމުގެ މުބާރާތް އޮންނާނީ ވަގުތުން ޅެން ހަދާ ގޮތަށެވެ.. ޅެން ނުވަތަ ބަނދި ނުވަތަ ރައިވަރު ހަދާނީ މި އެކެޑަމީން ދޭ ދާއިރާތަކުގެ ތެރެއިން ދާއިރާއަކަށް އެބައިވެރިއަކު ކަނޑައަޅާ އަމިއްލަ މައުޟޫއެއްގެ މައްޗަށެވެ. ބައިވެރީންނަށް ދާއިރާ ލިބޭނީ މުބާރާތް އޮންނަ ވަގުތު މުބާރާތް އޮންނަ މާލަމުންނެވެ.\n(ށ) މި މުބާރާތުގައި 13 އަހަރުން ދަށުގެ ކުދީން ހަދާނީ ބަންޖެވެ. 13 އަހަރާއި 16 އަހަރާ ދެމެދުގެ ދަރިވަރުންނާއި އަމިއްލަފަރާތްތަކުގެ ބައިގެ 18 އަހަރުންދަށުގެ ބައިގެ ބައިވެރިން ހަދާނީ ޅެމެވެ. 16 އަހަރާއި 21 އަހަރާ ދެމެދުގެ ދަރިވަރުންނާއި ކޮލެޖުތައް ނުވަތަ ފެކަލްޓީތައް ނުވަތަ އޮފީސް ނުވަތަ ކުލަބުތައް ނުވަތަ ޖަމުޢިއްޔާތައް ތަމްޞީލުކުރާ ފަރާތްތަކުންނާއި އަމިއްލަފަރާތްތަކުގެ ބައިގެ 18 އަހަރުންމަތީގެ ބައިގައި ބައިވެރިވާ ފަރާތްތަކުން ހަދާނީ ޅެން ނުވަތަ ރައިވަރެވެ.\n(ނ) މި މުބާރާތް އޮންނާނީ 2014 ސެޕްޓެންބަރު 27 ވާ ހޮނިހިރު ދުވަހެވެ.\n(ރ) މި މުބާރާތުގައި ބައިވެރިވާން އެދޭ ފަރާތްތަކުން އެކަމަށް އެދި ހުށަހަޅާ ފޯމު ފުރިހަމަކުރުމަށްފަހު އެ ފޯމު 2014 ސެޕްޓެންބަރު 17 ވާ ބުދަ ދުވަހުގެ 14:30 ގެ ކުރިން މި އެކެޑަމީއަށް ހުށަހެޅުން އެދެމެވެ. އަދި ބައިވެރިވާ ފަރާތުގެ އައި.ޑީ.ކާޑުގެ ނަކަލެއް މި ފޯމާއެކު ހުށަހަޅަންވާނެއެވެ.\nމި މުބާރާތުގައި ބައިވެރިވާން އެދޭ ފޯމާއި، ގަވާއިދު މި އެކެޑަމީގެ ކައުންޓަރުން މިހާރު ލިބެން ހުންނާނެއެވެ.\nސުންގަޑި: 17 ސެޕްޓެންބަރު 2014 1430


Lobuvethi Muslimunney. Thigothuga Hifahattaa Laasheve | Dhiislam\nޙަސަން ޝިޔާޒް މެއި 27, 2018\nބަރަކާތްތެރި ރަމަޟާން މަހުގެ ދުވަސްތައް އަޅުގަނޑުމެން ވޭތުކުރަމުން ދާއިރު ދިވެހިރާއްޖޭގެ މުޖުތަމަޢުން އަޅުގަނޑުމެންގެ ހިތްތަކަށް ފިނިކަން ލިބޭ ފަދަ މަންޒަރުތަކެއް ފެންނަމުންދާ ކަމަކީ އަޅުގަނޑުމެން ފާހަގަކޮށްލަންޖެހޭ ކަމެކެވެ. އަޅުގަނޑުމެންނަށް ގިނަ ފަހަރު ވާހަކަ ދެކެވެނީ މުޖުތަމަޢުން ފެންނަ ނުރަނގަޅު ކަންތަކާއި ބެހޭ ގޮތުންނެވެ. ޝައްކެއްނެތްގޮތުގައި އަޅުގަނޑުމެންގެ ތެރޭގައި ހިނގާ ވިޔާނުދާ ގޯސް ކަންތައްތައް ހުއްޓުވަން ތަފާތު ފެންވަރުގައި އެބަޔަކަށް ކުޅަދާނަވީވަރަކުން މަސައްކަތްކުރަންޖެހޭނެއެވެ. ހަމަމިއާއެކު ރަނގަޅު ކަންތައްތައް ފާހަގަކޮށް އެފަދަކަންތައްތަކަށް އެއްބަޔަކު އަނެއްބަޔަކަށް ވާގިވެރިވެ، ހިތްވަރުދީ އެކަމުގެމަތީގައި ސާބިތުވެތިބުމަށް ނަޞޭހަތްތެރިވާ ބައެއްކަމުގައިވެސް އަޅުގަނޑުމެންވާންޖެހޭނެއެވެ.\nކައިރި މާޟީގައި ވޭތުވެދިޔަ އަހަރުތަކާއި އަޅާބަލާއިރު މިއަހަރުގެ ރަމަޟާންމަހު ދީނީ ކަންތައްތަކަށް ރާއްޖޭގެ ލޮބުވެތި މުސްލިމުންކުރިއަށްވުރެ ބޮޑަށް ސަމާލުކަންދެމުންދާކަން ވަނީ ފާހަގަކުރެވިފައެވެ. މިގޮތުންޖަމާޢަތުގައި ނަމާދުކުރުމަށް ސަމާލުކަންދޭ މީސްތަކުން ވަނީ ކުރީ އަހަރުތަކާއި ބަލާއިރު ގިނަވެފައެވެ. ޚާއްޞަކޮށް ފަތިސް ނަމާދުގެ ޖަމާޢަތަށް ހާޟިރުވާ މީހުންގެ ޢަދަދު އިތުރުވުމުގެ ސަބަބުން ގިނަ މިސްކިތްތައް ފުރިގެން މިސްކިތުގެ ބޭރުގައި ނަމާދުކުރަންޖެހޭ ކަމަކީ މިކަމުގެ ހެއްކެކެވެ. މީގެ އިތުރުން ތަރާވީހު ނަމާދަށް އަހަންމިއްޔަތުކަންދޭ އަޚުންނާއި އުޚުތުންގެ ޢަދަދުވެސް ވަނީ ގިނަވެފައެވެ. އަދި ދީނީ ދަރުސްތަކާއި ޛިކުރުގެ މަޖިލީސްތަކުގައި ބައިވެރިވާ ފަރުދުންގެ ޢަދަދު ގިނަކަންވެސް ފާހަގަކޮށްލެވެއެވެ. ކީރިތި ޤުރުއާން ކިޔެވުމާއި މިފަދަ ހެޔޮކަންތައްތަކުގައި މަޝްޢޫލުވެގެން އުޅޭ މީހުން އިތުރުވެފައިވެއެވެ.\nމުޖުތަމަޢުން މިއަދު ފެންނަމުންދާ މިފަދަ ރަނގަޅު އަސަރުތަކަކީ މާތް ﷲ ގެ ރަޙްމަތްފުޅާއެކު ވަރަށް ގިނަ ބަޔަކު މުޖުތަމަޢުގެ ލާބައާއި އިޞްލާހަށްޓަކައި، އިޚްލާޞްތެރިކަމާއެކު މަސައްކަތްކުރުމުގެ ހެޔޮ ނަތީޖާއެވެ. މިގޮތުން ދީނީ ޢިލްމުވެރިންނާއި، ޖަމްޢިއްޔާ ޖަމާޢަތްތަކާއި، އެކި އަފުރާދުން ކުރަމުންދާ މަސައްކަތްތައް އަޅުގަނޑުމެން ޝުކުރުވެރިކަމާއެކު ހެޔޮހިތުން ބަލައިގަންނަންޖެހެއެވެ.\nހަމަމިއާއެކު އަޅުގަނޑުމެން ހަނަދާން ނައްތާލައިގެންނުވާނެ މުހިންމު ކަމަކީއަޅުގަނޑުމެންގެ އެންމެ ބޮޑު ޢަދާވާތްތެރިޔާ، ރަޙްމަތުން ފައްސާލެވިގެންވާ ޝައިޠާނާ އަޅުގަނޑުމެންނަށް އެކި ފަރާތްފަރާތުން އެކިގޮތްގޮތަށް ދީނުގައި ސާބިތުވުމަށް ހުރަސް އަޅަމުންދާނެ ކަމެވެ. އަދި މީސްތަކުންގެ ތެރެއިން ޝައިޠާނާ އަށް ހެއްލި އޭނާއަށް ވާގިވެރިވެ، އިސްލާމް ދީނާއި ދެކޮޅަށް މަސައްކަތްކުރަމުންދާ ފަރާތްތަކުގެ މަސައްކަތްތައް ވަރަށް ބާރަށް މުސްލިމުންނަށް ދީނަށް ޢަމަލުކުރުމަށް އެކި ސިފަސިފައިގައި، ތަފާތު ވައްތަރުގެ ދަތިތަކާއި އުނދަގޫތައް މެދުވެރިކުރަމުންދާނެކަމެވެ. މުސްލިމުންނަށް ނޭނގޭފަދަ ގޮތްގޮތުގައެވެ. އިސްލާމް ދީނުގެ ޙަޤީޤަތް އޮޅުވާލުމަށް ކެނޑިނޭޅި މިދީނުގެ ޢަދާވާތްތެރިން ދަނީމަސައްކަތްކުރަމުންނެވެ. މިފަދަ ކަންކަމާއިމެދު އަޅުގަނޑުމެން އަބަދުވެސް ރަނގަޅަށް ސަމާލުވެ، ހޭއަރާ ތިބެން ދަސްކުރަންވާނެއެވެ. ޝައިޠާނާ އާއި އޭނަގެ ބައިވެރިންނާއި ވަރުގަދަ އަށް ޖިހާދުކުރަން ދަންނަ ބައެއް ކަމުގައި ވާން އަޅުގަނޑުމެން މަސައްކަތްކުރަންޖެހޭނެއެވެ. ޝައްކެއްނެތް ގޮތުގައި މިކަންކުރެވެން އޮތީ އަޅުގަނޑުމެންގެ އިސްލާމީ އަޤީދާ ވަރުގަދަކުރެވިގެންނެވެ.\nލޮބުވެތި މުސްލިމުންނޭވެ. އިސްލާމްދީނުގެ އަޤީދާ ވަރުގަދަ ކުރުމަށް އަޅުގަނޑުމެން ވަރަށް ބޮޑަށް މަސައްކަތްކުރަން ޖެހޭނެއެވެ. އިސްލާމްދީނުގެ ކަންތައްތައް އުނގެނި ދިރާސާ ކުރާބަޔަކަށް އަޅުގަނޑުމެން ވާންޖެހޭނެއެވެ. ފުރަތަމަ ތައުހީދުގެ ޢިލްމު އުނގެނުމަށް ސަމާލުކަން ދޭށެވެ. އިސްލާމް ދީނަށް ފުރިހަމަ އަށް އެކީއެކައްޗަކަށް ވަންނާށެވެ. ކީރިތި ޤުރުއާނާއި ރަސޫލުﷲ ޞައްލަﷲ ޢަލައިހިވަސައްލަމްގެ ސުންނަތަށް ފުރިހަމަ އަށް ޢަމަލުކުރާ ބަޔަކަށް ވާށެވެ. ޢާއިލީ ގުޅުންތައް ބަދަހިކުރާށެވެ. އެއްބަޔަކު އަނެއްބަޔަކަށް ހެޔޮއެދޭށެވެ. ހިތްސާފުކުރާށެވެ. ހަސަދަވެރިކަމުގެ ނުބައި ސިފައިން ދުރުހެލިވާށެވެ. މުޖުތަމަޢުގައި ފިތުނަ އުފެދޭ ފަދަ އެއްވެސްކަމެއް ނުކުރާށެވެ. އެއްބައިވަންތަވެ، އެކުވެރިވާށެވެ. އިންސާފަށް ލޯބިކުރާށެވެ.\nލޮބުވެތި މުސްލިމުންނޭވެ. ބަރަކާތްތެރި ރަމަޟާން މަހުގެ ދުވަސްތައް ވޭތުވަމުން ނުހަނު ހަލުއިކަމާއެކު އެބަދެއެވެ. ފުރަތަމަ 10 ދުވަސްފާހިތުވެގެން މިއޮތް ދަނީއެވެ. މެދު 10 އާއި ބައްދަލުކުރަނީއެވެ. އެއަށްފަހުބައްދަލުކުރާނީ ފަހު 10 އާއެވެ. އެއަށްފަހު އަޅުގަނޑުމެންނާއި މި ޘަވާބާއިދަރުމައިން ފުރިފައިވާ މައްސަރު އަލްވަދާޢުކިޔާނެއެވެ. މިދުވަހާއި ހަމައަށްއަޅުގަނޑުމެންގެ ތެރެއިން އެއްވެސް މީހަކު ދުނިޔޭގައި ދިރިހުންނާނެ ކަމެއް ހަމަ އެކަކަށްވެސް ނޭނގެއެވެ. ވީމާ، ވިސްނާށެވެ. އިސްލާމްދީނުގެ ސީދާމަގުގައި ސާބިތުކުރެއްވުން އެދި ގިނަގިނައިން ﷲ ގެ ހަޟުރަތުގައި ދުޢާ ދަންނަވާށެވެ. ނަމާދުކުރުން ދޫނުކޮށްލާށެވެ. ޚާއްޞަކޮށް ފަތިސް ނަމާދަށް ފަރުވާކުޑަނުކުރުމަށް އަޒުމް ކަނޑައަޅާށެވެ. ކީރިތި ޤުރުއާން ކިޔެވުމާއި، ދީނީ ދަރުސްތަކާއި ޛިކުރުގެ މަޖިލީސްތަކަށް ޙާޟިރުވުމާއި، މިފަދަ ހިތްތަކަށް ހިތްހަމަޖެހުމާއި ފިނިކަން ލިބޭ، އީމާންތެރިކަން ވަރުގަދަވާ ކަންތައްތަކަށް ވަގުތުދޭށެވެ.\nފާޙިޝް ކަންތައްތަކާއި މުންކަރާތްތަކުން ދުރުހެލިވާށެވެ. ޙަރާމް މިއުޒިކް އަޑުއެހުމާއި، ފާޙިޝް މަންޒަރުތައް ބެލުމުން މަނާވެގަންނާށެވެ. ރޭޑިޔޯ އާއި ޓީ.ވީ ޗެނަލްތަކުން ފޮނުވާ ތަފާތު ޑްރާމާތަކާއި، ބޭކާރު ޕްރޮގްރާމްތަކުގެ އަވާގައި ޖެހި އަގުހުރި ވަގުތުތައް ނަގާނުލާށެވެ.\nލޮބުވެތި މުސްލިމުންނޭވެ. ރަމަޟާން މަހުގައި އެކަނި ނަމާދުތަކަށް ފަރުވާބަހައްޓާ ބަޔަކަށް ނުވާށެވެ. ރަމަޟާން މަސް ނިމި ޢީދުނަމާދަށްފަހު، ރަސްމީކޮށް ކުރިން މިސްކިތްތަކުގެ ޖަމާޢަތަށް ހާޟިރުވަމުންދިޔަ މީހުންނާއި މިސްކިތް ޙަވާލުކޮށް މިސްކިތަށް އަލްވަދާޢުކިޔާ ބަޔަކަށް ނުވާށެވެ.\nރަމަޟާންމަހުގެ ރޯދައިގެ ފައިދާ އެންމެ ފުރިހަމަ ގޮތުގައި ލިބިގަންނަ ބޔަކަށް ވާށެވެ. ރަމަޟާންމަހުގެ ރޯދަ ފަރުޟު ކުރެއްވި ޙިކުމަތަކީ އަޅުތަކުން އެއްކައުވަންތަ ﷲ އަށް ތަޤުވާވެރިވުމެވެ. އަމުރުތަކަށް ކިޔަމަންވެ، ނަހީތަކުން ދުރުވެ، ﷲގެ ކޯފާއާއި ތިމާއާއި ދެމެދު ހުރަހެއް ހަދާލުމެވެ. މިކަން ޓެސްޓްކޮށްލެވޭނެ ގޮތެއް ކަމުގައި ޢިލްމުވެރިން ބަޔާންކުރައްވަނީ ރަމަޟާންމަސް ނިމުމަށްފަހުގައިވެސް، ހެޔޮކަންތައް ކުރުންމަތީ ދެމި ހުރެވޭ ނަމަ، އެއީ އޭނާގެ ރޯދަ ﷲ ޤަބޫލު ކުރެއްވިކަމުގެ ޢަލާމާތެއް ކަމަށެވެ. އެއާ ޚިލާފަށް އެ މައްސަރު ނިމި ދިޔުމަށްފަހުއަޅުކަމާއި ދުރަށް ދެވޭ ނަމަ އެއީ އޭނާގެ ރޯދަ ﷲ ޤަބޫލު ނުކުރައްވާ ކަމުގެ ޢަލާމާތެއް ކަމުގައެވެ. ރަމަޟާން މަހެއް ނިމިގެން ދާއިރު އެމީހެއްގެ ފާފަ ފޮހެވިގެން ނުދިޔަ މީހާ އަށް ހަލާކުހުރިކަމަށް އުޑުގެ އަމީން ޖިބްރީލްގެފާނު ބަދުދުޢާކުރެއްވުމުން، ބިމުގެ އަމީން ރަސޫލުﷲ ޞައްލަﷲ ޢަލައިހިވަސައްލަމް ވަނީ އާމީން ވިދާޅުވެފައެވެ.\nމާތް ﷲ އަޅުގަނޑުމެން އެންމެންނަށް ރަމަޟާންމަހުގެ ދަރުމަ އާއި ޘަވާބު ފުރިހަމައަށް ޙާޞިލްކުރުމުގެ ހެޔޮ ތައުފީޤް ދެއްވާށިއެވެ. ލައިލަތުލް ޤަދުރިވިލޭރޭގެ ހެޔޮކަން މިންވަރުކުރައްވާށިއެވެ. އާމީން.\nނޫރުލްއިސްލާމް.ނެޓް އިން ނަގާފައި


Singaa Rasgefaanu aai Buhdhiveri Meedhaa | Vaahaka\nސިންގާ ރަސްގެފާނު އާއި ބުއްދިވެރި މީދާ\nRifuRifu March 20, 2019\t29 Comments\nއެއް ސަހަރެއްގައި ވަރަށް ބޮޑު ޖަންގައްޔެއްގެ ތެރޭގައި ސިންގާ ރަސްގެފާނަކާއި އޭނާގެ އަޅުން ( އެކި ވަށްތަރުގެ ހުރިހާ ޖަނަވާރު ) އުޅުނެވެ. އެ ސިންގާ ރަސްގެފާނަކީ ވަރަށް ކަންނެތް، އަނިޔާވެރި އެއްޗެކެވެ. އޭނާގެ ފަރިއްކޮޅަށް ކޮންމެ ދުވަހަކު ބޮޑު ޖަނަވާރެއްނަމަ އެކަތި، ކުޑަ ޖަނަވަަރު ނަމަ ދޭތި ބޭނުންވާނެއެވެ. ތިން އިރައް ވެސް އޭނާ ބޭނުން ވާނީ ޖަނަވާރު ކާށެވެ.\nއެއް ދުވަހެއްގެ ހނދުނުގެ ވަގުތެވެ. ޖަނަވާރުތައް މަޝްވަރާ ކުރަމުން ދިޔައީ މިއަދު ރަސްގެފާނު ސިންގާގެ ފަރިއްކޮޅަށް އަރުވާނީ ކޮން ޖަނަވާރު ތަކެއް ކަމާއި އެވެ. މިއަދު އޭނާގެ އަރިހަށް ދާން ޖެހުނީ ކުޑަ މީދަލަކާއި، މުސަޅަކާއި އަދި ބޮޑު ގެރިއަކަށެވެ. މީދަލާއި މުސަޅު ދާންޖެހުނީ ހެނދުނުގެ ނާސްތާ އަށެވެ.\nއެ މީދަލަކި ވަރަށް ބުއްދިވެރި އެއްޗެކެވެ. އެންމެ ފުރަތަމަ ޖަނަވާރަކަށް ދާންޖެހުނީ އެ ކުޑަ މުސަޅާއެވެ. އެ މުސަޅު އޭނާގެ ބުއްދީގެ ބޭނުން ކުރިއެވެ. އޭނާ ގޮސް އެ ސިންގާ ރަސްގެފާނު ކައިރީގައި ބުންޏެވެ.\n"ރަސްގެފާން. ތިޔަ ރަސްގެފާނު ފަދަ އެހެން ޖަނަވާރެއް އަހަންނަށް ފެނިއްޖެ." އެ މުސަޅު އިސްޖަހާލައިގެން ހުރެ ބުންޏެވެ.\n"ކޮންތާކުން ތިޔަ ބުނާ ޖަނަވާރެއް ފެނުނީ؟" ސިންގާ ރަސްގެފާނު ވަރަށް ރުޅި ދުރުވެ ހުރެ ބުންޏެވެ.\n"މް... މިތާކައިރީގައި ހުރި އެހެން ޖަންގައްޔަކުން." އެ މީދާ ވަރަށް ބިރުން ހުރެ ބުންޏެވެ.\n"އެ ޖަންގައްޔައް އަހަރެން ގޮވައިގެން ދާން ކެރިދާނެތަ؟" ސިންގާ ރަސްގެފާނު މީދާގެ މޫނާއި މޫނު ކައިރު ކޮއްލަމުން މަޑުމަޑުން ބުނެލިއެވެ.\n"ލައްބަ." މީދާ ކުޑަކޮށް ފަހަތައް ޖެހިލަމުން ބުނެލިއެވެ.\n"ހިނގާ ދާން." ސިންގާ ރަސްގެފާނު ކުރިޔައް ހިނގައިގަންނަމުން ބުނެލިއެވެ.\nކުޑަކުޑަ މީދާ ސިންގާ ރަސްގެފާނާއި އެއްވަރަކަށް ހިނގަމުން ބުނެލިއެވެ. އެ ސިންގާ ރަސްގެފާނު ހިނގާ ހިނގާ ވަރުބަލިވެގެން ބުންޏެވެ.\n"އަހަރެން ވަރުބަލި ވެއްޖެ. މިތާ ކައިރިން ފެންފޮދެއް ނުލިބޭނެތަ؟" ސިންގާ ރަސްގެފާނު ވަރުބަލިކަން އެކުލެވިފައިވާ އަޑަކުން ބުނެލިއެވެ.\n"މިހާރު މިއޮއް ދެވެނީ އެ ޖަންގައްޔަށް. އެތަނުން ފެން ލިބޭނެ." މީދާ ވަރަށް ހަމަޖެހިލައިގެން ހުރެ ބުނެލިއެވެ. އޭރު އެ ޖަންގައްޔާ ވަރަށް ކަިރި ވެއްޖެއެވެ.\n"ހިނގާ. މީ އެ ޖަންގައްޔަކީ. އެހެރަ ވަޅުތެރޭގަ އޭތި އޮންނާނީ." މީދާ އެތާ އިން ވަޅަކާ ދިމާލަށް އަތްދިއްކޮއްލަމުން ބުނެލިއެވެ.\nސިންގާ ރަސްގެފާނު އެވަޅުތެރެ ބަލާލިއިރު ކަމަކުދާކަށްނެތެވެ. މީދާ ބުނީ ތެދެކެވެ. ހަމައޭނާއާ އެއް ވައްތަރެއްގެ އެހެން ސިންގާ އެއް އެ ވަޅުތެރޭގައި އޮތެވެ. އޭނާ ހަޅޭއްލަވައިގަންނަ އިރައް އަނެއް ސިންގާ އެއައްވުރެއް ބާރައް ހަޅޭއްލަވައިގަނެއެވެ. ސިންގާ ރަސްގެފާނު ރުޅި އައިސްގެން ހަޅޭއްލަވައިގަތެވެ.\n"އޭ އަހަރެން މިފަހަރު ކަލޭ މަރާލަަނަން." މިހެން ކިޔައި ސިންގާ ރަސްގެފާނު އެ ވަޅުތެރެއައް ފުންމައިލިއެވެ. ހަމަ އެއާއިއެކު އޭނާ އަށް އެ ސިންގާ ގެއްލުނެވެ. އެ ބުއްދިވެރި މީދާ ނިކަން ބާރަށް ހީގަތެވެ. އަދި ބުންޏެވެ.\n"ކިތަންމެ ބާރުގަދަ މީހަކަށް ކަލޭ ވިޔަސް ކަލޭގެ ސިކުނޑި އެއް ނުހުރޭ."\nސިންގާ ރަސްގެފާނު މަރުވީ އެވެ. އެ ޖަންގަލީގެ ހުރިހާ ޖަނަވާރުތައް ވެސް އެ ކުޑަކުޑަ މީދަލަށް ޝުކުރުއަދާ ކުރިއެވެ. އޭގެ ފަހުން އެ ޖަންގަލީގައި އެއްވެސް ރަސްގެފާނެއް ނުހުރެއެވެ. ހުރިހާ ޖަނަވާރުތައް ވެސް މިހާރު އުޅެނީ ވަރަށް އަމާން ކަމުގައި އެއްވެސް ބިރެއް ނެތިއެވެ.\nކެޓެގަރީ: ކުޑަކުދިންގެ ވާހަކަ އިބުރަތްތެރި ވާހަކަ އުފެއްދުންތެރި\n????sukun dhaskuran jehey\nރީތި. އެކަމަކު ލިޔުމުގައި މައްސަލަ އެބަހުރި!\nވ.ރނގަޅު. އެކަމަކު ލިޔުމުގައި މައްސަލަ އެބަހުރި!\nލިޔުމުގައި މައްސަލަ އެބަހުރި!\n. Varah salh.\nsukun dhas kuraakau nujehee sukun thavess rangalhu hunaane dhoe little.bit masal . emeehun dhakaa vaahaka au alhaanulaa good obi hama…\n.Thank you Niyuma.\nSayam Mohammed ?\nVarah reethi vaahakaeh\nވަރަށް ރީތި އަދި ވަރަށް އިބްރައިތެރި\nވަރަށް ކަމުދޭ. ވަރަށް ލިޔުންތެރި ކަމަށް މޮޅުކަން ފާހަގަ ކުރެވެ.\nމިވާހަކައިގަ މީދާ މުސަޅަށް ބަދަލުވެ އަނެއްކާ މުސަޅު މީދަލަށް ބަދަލުވާގޮތް ނޭނގޭތީ އޮޅުންއަރާގޮތްވޭ. އަދި ސިންގާ އާއި މީދާ ހިނގަމުން އެއްޗެއް ބުނިކަމަށްވޭ. ނަމަވެސް އެއީ ކޮން އެއްޗެއްކަމެއް ލިޔެވިފައެއްނެތް. ސުކުން އޮޅިފަހުރިކަންވެސް ފާހަގަ ކުރެވޭ.\nކުރު ވާހަކައަކަށްވެފައި މައްސަލަތައް މަދެއްނޫން. ޚާއްސަކޮށް ކުޑަކުދިންނަށް އަމާޒުކޮށްލިޔާ ލިޔުންތައް ޕަބްލިޝްކުރުމުގެ ކުރިން ރަނގަޅަށް ޕްރޫފްރީޑްކުރުން ބުއްދިވެރި.\nDear,.. negative Koh nunagahchey.. vaahaka varah ves Hama reethi.. ekamu proof read kohlaafa up kurun buhdhiveri..eee ehfaharu meedhaa liyefa, aneh faharu musalhu ey bunyma ehaa eh noon… Vaahaka varah reethi Masha Allah.. varah molhu haadhisaa eh…\nماشالله… ވަރަށް އިބުރަތްތެރި އަދި ވަރަށް ރީތި ވާހަކައެ ????\nވަރިަށް ރިިތި އަދި ވިރަށް މޮޅު?☺\nFurathama meedha liyefa dhen musalhu mivy kihineh lol\nAny way varah reethi vaahaka eh\nVarah reethi vaahaka eh iburahtheri adhi kokko varah bodah interest huregen beli Eve adhi nidhi eve\nމި ވާހަކަ ވަރަށް ރީތި…


Quarantine gai huregen Taimur kuranee keehkan engeytha? – Iru\nއޮފީހަށް ގެއްލުން ދީގެން ހައި ކޯޓަށް ކަންގަނާ ހުށައެޅި މައްސަލަ ބަލާގޮތަށް ހަމަޖައްސައިފި\nޝާޝާ·6އޮކްޓޫބަރު 2020\nމަޝްހޫރު މީހުންގެ ދަރިން އުޅޭ ނޫޅޭ ގޮތް ބެލުމަކީ އެމީހުންގެ ފޭނުން ވަރަށް ޝައުގުވެރިކަމާއެކު ކުރާ ކަމެކެވެ. އެގޮތުން ބޮލީވުޑް ތަރިން ކަމަށްވާ ކަރީނާ ކަޕޫރާއި ސައިފް އަލީ ޚާންގެ ދަރިފުޅު ތައިމޫރު އަލީ ޚާނަކީ ގިނަ މީޑިއާތަކަކުން ވެސް ފޮލޯކުރަމުން އަންނަ ކުއްޖެކެވެ. އަދި ތައިމޫރުގެ ކޮންމެ ޙަބަރަކީ ގިނަ ބަޔަކަށް ވަރަށް ކަމުދާ ޙަބަރަކަށް ވެގެންދެއެވެ. މިފަހަރު އަނެއްކާވެސް މިއޮތީ ތައިމޫރުގެ އާ ވާހަކައެކެވެ.\nކޮވިޑް-19 ގެ ބަލިމަޑުކަމުގެ ތެރޭގައި3އަހަރުގެ ތައިމޫރު ގޭގައި ހުރެގެން ވަގުތު ބޭކާރުކުރުމުގެ ބަދަލުގައި ކުރަނީ ކީއްކަން މީޑިއާތަކަށް މިވަނީ ދާދިފަހުން އެނގިގެން ގޮސްފައެވެ. އެ ކަމަކީ އޮންލައިން ކޮށް ސްޕެނިޝް ބަސް ދަސްކުރުމެވެ. މިކަން މީޑިއާތަކަށް އެނގުނީ ތައިމޫރަށް ސްޕެނިޝް ކިޔަވައިދޭ ޓީޗަރު އިންސްޓަގްރާމްގައި ހިއްސާކުރި ފޮޓޯތަކުންނެވެ.\n‘ލާރނިންގ ލިންގޯސް’ ނަމަކަށް ކިޔާ އޮންލައިން ކްލާހެއްގައި ތައިމޫރު ކިޔަވާކަން އަންގައިދޭ މި ފޮޓޯތަކުން ފެންނަނީ ޓީޗަރު އެޝްލީން އެސް. ޖޮލީ އާއެކު ތައިމޫރުގެ ގޭގެ ބޭރުގައި ހުންނަ ވިނަގަނޑުމަތީގައި ވަގުތު ހޭދަކުރާ މަންޒަރެވެ. އަދި ފޮޓޯގައި ލިޔެފައިވަނީ “އެންމެފަހުން އަހަރެންގެ ސްޕްނިޝް ކްލާސް ދަރިވަރާ ދިމާވެއްޖެ” ކަމަށެވެ. މި ފޮޓޯ ކަރީނާ ވެސް ވަނީ އޭނާގެ އިންސްޓަގްރާމް ސްޓޯރީގައި ޝެއާ ކޮށްފައެވެ. އަދި ސްޕެނިޝް ބަސް ދެކެ ވަރަށް ލޯބިވާ ކަމަށް ކަރީނާ ލިޔެފައިވެއެވެ.\n‘ޓައިމްސް އޮފް އިންޑިއާ’ އިން ރިޕޯޓުކޮށްފައިވާ ގޮތުގައި، އެޝްލީން ތައިމޫރާ ބައްދަލުކުރަން ގުރްގާއޮން ގައި ހުންނަ ތައިމޫރުމެންގެ ޕަތައުޑީ ގަނޑުވަރަށް ޒިޔާރާތްކޮށްފައިވާ ކަމަށެވެ. އަދި އެ ފޮޓޯތަކަކީ އެ ޒިޔާރާތުގެ ތެރެއިން ނަގާފައިވާ ފޮޓޯތަކެކެވެ.\nމީރާ ބުނަނީ ޝާހިދް ވަރަށް މިސްވާ ކަމަށް\nމީގެ އިތުރުން އެޝްލީން ވަނީ ކަރީނާއާއެކު ވެސް ފޮޓޯއެއް ނަގައިފައެވެ.\nތައިމޫރު އޮންލައިންކޮށް ސްޕެނިޝް ކިޔަވާކަން އެނގިގެން ދިޔުމުން އެކަމުން ލިބޭ އެއް އިބުރަތަކީ، ގޭގައި ކަރަންޓީނުގައި ހުރެގެން ކޮންމެ މީހަކަށްވެސް ބޭނުންތެރި ކަންތައްތަކެއް ކުރެވިދާނެ ކަމެވެ. އަދި ކުޑަކުދިން ވެސް މި ދުވަސްވަރުގެ ބޭނުން ހެޔޮ ގޮތުގައި ހިފައިގެން ކޮންމެވެސް އާ އެއްޗެއް ދަސްކުރެވިދާނެ ކަމެވެ. ސްކޫލުތައް ބަންދުވެފައި އޮތުމުގެ މާނައަކީ ބޭކާރު ގޮތުގައި ވަގުތުތައް ހޭދަކުރުމެއް ނޫނެވެ.


އޭރު ޖަލު ބަލައްޓަނީ ސިފައިން. އެހެން ވެ މޫނިއަށް ރާޝިދުކައިރިއަށް ދެވުނީ. އެއްގާގަނޑުން ދެދޫނިގަ ޖަހުނީ.\nސާބަސް މީހާދަ ކުރީގެ ވާހަކައެކޭ. އޭރުގެ މީހުން މިހާރުގެ މީހުންހާ ހޭލުންތެރިއެއް ނުވާނެ. އަދި އަމުދުން ގޭންނުނެރި ގޭގަ ތިބެގެން ބޮޑެތިވާ އަންހެން ދަރިން ވަރަށް މޮޔަވާނެ. " ބަނޑު ހަންގަޑު " މި ތަންކޮޅު ކިޔާފަ ހަމަ ޅަދުވަސް ހަނދާންވީ. އެދުވަސް އަދިވެސް އަންނާނެނަމައޭ ހިތައް އެރީ. އޭރުގެ ބަސްނޭހީމަ ގެންގޮސް ބަންގާޅުފޮށިމަތީ ބޭންދީމަ ތެދުވަންނުކެރި އިންނަހަނދާން، މުޅިގޯތި ކުޑަކޮށްފަ ކުޅެންދުވާހަނދާން، ކިރުއިލޮށިހަދައިގެން ދޮންދޫނި ހިފާހަނދާން ..\nބިންމާގެ ވާހަކައެކޭ ބުނާ ވަރެއް ނުވޭ\nމާކުރު ގެނެސް ދޭލެއް...\nމިވާހަކައަށް ދޭންވީ ނަމަކީ ފިޑި ގަމާރުން. ވަރަށް ފޫހިދެން\nފޫހިވާ މީހުން ނުކިޔަންވީނު މި ވާހަކަ\nމޫނިގެ ޝަޚުސިއްޔަތަށް ބަލާއިރު ތިޔަހާ ގަމާރުވާންޖެހޭނެކަމަކަށް ނުދެކެން. އަނެއްކާ ދެން އަހުސަނު ބޭނުންހާ ކަމެއް ކުރެވޭގޮތަށް ވާހަކަ ގެންނާތީ ވަރަށް ފޫހި. މިހާރުދެން އެދެމައިން ގަމާރުކުރިއަސް ތިޔައީ ބޮޑުވަރު. ހީވަނީ ވާހަކަ ނުނިންމަން ދިގުދަންމާހެން. ދެން އަހުސަނު ނޫން އެންމެން މޮޔަ. ވަޓް އިޒް ދިސް. ބިންމާ ވެސް ވެއްޖެދޯ ތަންކޮޅެއް ބޮޑަށް މިވާހަކާގައިވާނުވާ ކިޔާމީހުންނަށްވެސް ވިސްނޭނެކަން ގަބޫލުކުރަން.\nމޫނިއާއި މޫނި މަންމަގެ މޮޔަ ކަމަކީ ހިތުގެ ހެޔޮކަމެވެ. ޙިތުގެ ބޮޑެކަމެވެ. ޢަނިޔާވެރިވި މީހާވެސް ބަދަލުވެދާނެ ކަމަށް ގަބޫލުކުރެވުމެވެ.\nރަނގަޅަށް ވިއްޔާ ތި އަހުސަނާ މޫނި މަންމަޔާ ވެގެން ކުރާ ކަމެއްތީ. ވަރަށް މޮޅު ރީތި ވާހަކައެއް މީ. ކިޔާ ކިޔާ ފޫހިނުވެ. ކޮންމެ ދުވަހަކު ގެނެސްދީބަލަ މިވާހަކަ. ޕްލީޒް މިހާރު ނޫސް.\nފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހިފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ފޫހި ވާހަކައެއް.........\nކަލޭގެ ތި ހިތްވަރަށް ހަމަ ސާބަސް.. ތި ދެން ބޮޑުވަރު.. ކާކުބަނީ ފޫހިވާ ވާހަކައެއް ކިޔާށޭ...


Resort Thaku Gai Naslee Thafaathu Kurumuge Sagaafatheh Ovey: Member Shafeeq - Vaguthu\nރިސޯޓްތަކުގައި ނަސްލީ ތަފާތު ކުރުމުގެ ސަގާފަތެއް އޮވޭ: މެންބަރު ޝަފީގް\n11 މަސް ކުރިން ( ނޮވެމްބަރު 10, 2020 )\nވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގް -- ފޮޓޯ: މަޖިލިސް\nރާއްޖޭގެ ޓޫރިސްޓު ރިސޯޓްތަކުގައި ނަސްލީ ތަފާތު ކުރުމުގެ ސަގާފައެއް އޮންނަ ކަމަށް ރައްޔިތުންގެ މަޖިލީހުގެ ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގް (މޯޑް) މިއަދު ވިދާޅުވެއްޖެއެވެ.\nދ. އަތޮޅުގައި އޮންނަ ކަނޑިންމަ ރިސޯޓްގައި މުވައްޒަފަކު ކޮވިޑް-19 ޖެހިގެން ނިޔާވުމުން ކުޑަހުވަދޫ ދާއިރާގެ މެންބަރު އަހްމަދު އާމިރު ހުށަހެޅުއްވި ކުއްލި މައްސަލައަށް ބަހުސް ކުރައްވަމުން މޯޑް ވިދާޅުވީ އެ މައްސަލައިގައި ވަނީ އެންމެ ފަރާތެއްގެ މައްސަލަ އަކަށް ވިޔަސް މިއީ ރިސޯޓްތަކުގެ ހުރިހާ މުވައްޒަފުންނާ ގުޅޭ މައްސަލައެއް ކަމަށެވެ.\nމޯޑް ވިދާޅުވި ގޮތުގައި މުވައްޒަފުންގެ މެދުގައި ތަފާތު ކުރުން ގެންގުޅުމަކީ ރިސޯޓްތަކުގެ ވިޔަފާރި ފެށުނީއްސުރެން ރިސޯޓްތަކުގެ މުވައްޒަފުންގެ މެދުގައި އޮންނަ އާންމު ޝަކުވާއެއް ކަމަށެވެ.\n"އަޅުގަނޑުމެންގެ ގައުމަކީ ނަސްލީ ތަފާތު ކުރުން އޮތް ގައުމެއް ނޫން. އެހެން ނަމަވެސް ރިސޯޓްތަކުގައި އެބަ އޮވޭ މި ތަފާތު ކުރުން، ކެއިން ބުއިމާއި ނިދުމުގައި ވެސް އެ ތަފާތު ކުރުން އޮވޭ،" މޯޑް ވިދާޅުވިއެވެ.\nކަނޑިންމަ ރިސޯޓްގައި ހިނގި ކަންކަމުގައި ރިސޯޓްގެ މެނޭޖްމަންޓްގެ އިހުމާލެއް އޮތް ކަމަށް ބެލެވޭ ކަމަށާއި ތަހުގީގީ އިދާރާތަކުން ހިންގާ ތަހުގީގު ފުރިހަމަކޮށް މައްސަލައިގެ ސާފު މަންޒަރު ހޯދުމަށް ގޮވާލައްވާ ކަމަށް މޯޑް ވިދާޅުވިއެވެ.\n"ބިދޭސީ މީހަކަށް ދިމާވި ކަމެއް ނަމަ ހުރިހާ ހިދުމަތެއް ދޭނެ، ދިވެއްސަކަށް ވީތީ އެ ކަން ނުކޮށްދިން، ކަމާ ބެހޭ އިދާރާތަކުން ވެސް އަޅާ ނުލައި އޮންނަނީ،" މޯޑް ވިދާޅުވިއެވެ.\nކަނޑިންމަ ރިސޯޓުން ނިޔާވީ ދ.މާއެންބޫދޫ ދިލްބަހާރުގޭ އާދަމް ނަސީރު (60އ) އެވެ. އޭނާ ކޮވިޑް-19 އަށް ޓެސްޓް ކުރިއިރު އެ ބައްޔަށް ފައްސި ވެފައި ވެސް ވެއެވެ. އޭނާ ނިޔާވުމުގައި ރިސޯޓުގެ އިހުމާލު ވަރަށް ބޮޑަށް އޮތް ކަމަށް ތުހުމަތު ކުރެވެއެވެ.\nއާދަމް ނަސީރު ނިޔާވެފައި ވަނީ އޮކްސިޖަން ދަށްވެ، ކުޑަހުވަދޫ ހޮސްޕިޓަލަށް ގެންދިޔަތާ ހަތަރު ގަޑިއިރެއް ހާއިރު ތެރޭގައެވެ.\nކަނޑިންމައިގައި ރިސޯޓެއް ހިންގަން ދީފައިވާ ހުއްދަ ވަގުތީ ގޮތުން މިހާރު ވަނީ ބާތިލްކޮށްފައެވެ. އެއީ މައްސަލައިގެ ތަހުގީގު ނިންމެން ދެނެވެ. އެ މައްސަލަ ދަނީ ފުލުހުންނާއި ހިއުމަން ރައިޓްސް ކޮމިޝަން (އެޗްއާރުސީއެމް) އިން ތަހުގީގު ކުރަމުންނެވެ.\n32 ބިލް ފޮނުވަން އުޅެގެން ސަރުކާރަށް ފޮނުވުނީ އެންމެ ހަތަރު ބިލް\nނޮވެމްބަރު 10, 2020 12:22\nއެހެންވިއްޔާ ތިހެން ކިޔައިގެން ބޮޑުބެރުޖަހާފައި ތިތަނު ބޮޑުމީހާ މެދަށް ލައިގެން ނަށާ! ތިތާ ގިނަވާނީ ރިސޯޓުތަކުގެ ވެރިން!\nނޮވެމްބަރު 10, 2020 13:01\nއަހަރެމެނައްޓަކާ ތިވަރު ބަހެއް ބުނި މީހަކުވެސް ނެތް. ހަގީގަތަކީ ވަރަށް ތަފާތުކުރޭ. ދިޔަ މީހަކަށް ނޫނީ މިދާއިރާގައި އުޅުނު މީހަކަށް ނޫނީ ނޭނގޭން


Japan kureege Ministaraku Covidgai avahaara vejje\nއަވަހާރަވި ޔުއިޗިރޯ ހާޓާ: ޖަޕާންގައި ޓްރާސްޕޯޓް މިނިސްޓަރުކަން ވަނީ ކުރައްވާފައި\nޖަޕާންގައި ކުރިން މިނިސްޓަރުކަން ކުރެއްވި، ޔުއިޗިރޯ ހާޓާ، 53، ކޮވިޑްގައި އަވަހާރަ ވެއްޖެ އެވެ. މިއީ ޖަޕާނުގައި މިފެންވަރުގެ ސިޔާސީ ބޭފުޅަކު އެ ބަލީގައި އަވަހާރަވި ފުރަތަމަ ފަހަރެވެ. ތަރައްގީވެފައި އޮތް ގައުމަކާ ބަލާއިރު ޖަޕާނުގައި ކޮވިޑް ހާލަތު އުޅެނީ ވަރަށް ދަށުގަ އެވެ.\nޔުއިޗިރޯ ވަނީ 2012 ގައި ޓްރާންސްޕޯޓް މިނިސްޓަރުކަން ކުރައްވާފަ އެވެ. އެއީ ކުރީގެ ބޮޑުވަޒީރު، ސޮމޫޓޯ ހާޓާގެ ދަރިކަލެކެވެ.\nޖަޕާނުގައި ކޮވިޑް ކޮންޓްރޯލް ކުރުމަށް ހަރުކަށި ވިޔަވަޅުތައް ވަނީ އަޅާފަ އެވެ. އެއާޕޯޓް ވަނީ ގައުމުން ބޭރު މީހުނަށް ބަންދު ކޮށްފަ އެވެ. ބޯޑަރު ކޮންޓްލޯކް ކުރުމުގެ އިތުރުން އުސޫލުތައް މުގުރާ މީހުން ދިގު މުއްދަތަކަށް ހިފަހައްޓާ ގޮތަށް ވެސް ވަނީ ހަމަޖައްސާފަ އެވެ.\nޔޫކޭ ކޮވިޑް، އިނގިރޭސިވިލާތުން ފެނިގެން އުޅޭ ކޮވިޑްގެ ބާރުގަދަ ވައްތަރު، ސިއްހީ އޮފިޝަލުން ބުނާ ގޮތުގައި، ޖަޕާނުން ވަނީ ފެނިފަ އެވެ. ވަޒީރުން ސަމާލުވެ ތިއްބެވުމަށް ބޮޑުވަޒީރު ޔޮޝިހިޑޭ ވަނީ އަމުރު ކުރައްވާފަ އެވެ.\nޖަޕާންގައި ކޮވިޑްގެ ހާލަތު ތިންވަނަ ބުރަކަށް ގޯސްވެފައި ވާއިރު ހަރުކަށި ފިޔަވަޅުތަކަށް އަންނަނީ ގޮވާލަމުން\nޖަޕާނުގައި ކޮވިޑް ހާލަތު ގޯސްވަމުން އެދަނީ ތިންވަނަ ފަހަރަށެވެ. އަޅާފައި ހުރި ހަރުކަށި ފިޔަވަޅުތަކާ އެކު ވެސް ދުވާލަކު އެވްރެޖްކޮށް 3،881 ކޮވިޑްޖެހޭ ކަމަށް ވަނީ ރެކޯޑް ކުރެވިފަ އެވެ. މި ހާލަތުގައި ފިޔަވަޅުތައް އަދިވެސް ހަރުކަށިކުރަން ޖަޕާން މީހުން އެދެ އެވެ.\nއިނގިރޭސިވިލާތް ޖަޕާން ކޮވިޑް-19 + ކޮވިޑް ވެކްސިން ކޮވިޑް-19 އިގެ ބަލާއާފާތް


SunOnline: Chief Judicial Administrator ge Magaamah Kurimathilumah hulhuvalaifi\nޗީފް ޖުޑީޝަލް އެޑްމިނިސްޓްރޭޓަރުގެ މަގާމަށް ކުރިމަތިލުމަށް ހުޅުވާލަައިފި\nމުހައްމަދު މުޒައްޔިން ނާޒިމް 05 Dec 2019, 10:04\nޗީފް ޖުޑީޝަލް އެޑްމިނިސްޓްރޭޓަރުގެ މަގާމުގައި ހުންނެވި ނަޒީރު: އެ މަގާމަށް ކުރިމަތިލުމަށް މިހާރު ވަނީ ހުޅުވާލާފައި -- ސަން ފޮޓޯ/ ފަޔާޒު މޫސާ\nޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ)ގެ ޗީފް ޖުޑީޝަލް އެޑްމިނިސްޓްރޭޓަރުގެ މަގާމަށް ކުރިމަތިލުމުގެ ފުރުސަތު ޖުޑީޝަލް ސާވިސް ކޮމިޝަން (ޖޭއެސްސީ) އިން ހުޅުވާލައިފި އެވެ.\nޖޭއެސްސީން އިން އިއްޔެ ނެރުނު އިއުލާންގައި ބުނެފައި ވަނީ، އެ މަގާމަށް ކުރިމަތިލުމަށް އަންނަ ހަފްތާގެ ހޯމަ ދުވަހު މެންދުރު 1:00ގެ ކުރިން އެ އިދާރާއަށް ހުށަހެޅުމަށެވެ.\nފަސް އަހަރުގެ މުއްދަތަކަށް ހޮވާ ޗީފް ޖުޑީޝަލް އެޑްމިނިސްޓްރޭޓަރުގެ ޖުމްލަ މުސާރައަކީ، 47،500 އެވެ.\nޝަރުތުތަކަކީ އިދާރީ ހިންގުމުގެ ނުވަތަ ގާނޫނީ ދާއިރާއިން ފުރަތަމަ ޑިގްރީ ހާސިލްކޮށްފައިވުމުގެ އިތުރުން އިދާރީ ހިންގުމުގެ ނުވަތަ ގާނޫނީ ދާއިރާއިން 10 އަހަރުގެ ތަޖުރިބާ ލިބިފައިވުމެވެ. އޭގެ އިތުރުން މުސްލިމަކަށް ވުމާއި، ދިވެހި ރައްޔިތަކަށްވުން އަދި ސިޔާސީ ޕާޓީއެއްގެ މެންބަރަކަށް ނުވުންވެސް ޝަރުތުތަކުުގެ ތެރޭގައި ހިމެނެ އެވެ.\nއިއުލާނުގައި ބުނެފައި ވަނީ އެ މަގާމަށް ކުރިމަތިލާ މީހުންގެ މެދުގައި ކުރެވޭ އިންޓަވިއުގައި ބަލާނީ ތައުލީމް، ތަޖްރިބާ އަދި ގާބިލް ކަމަށެވެ.\nޗީފް ޖުޑީޝަލް އެޑްމިނިސްޓްރޭޓަރުގެ މަގާމަށް ކުރިމަތިލުމުގެ ފުރުސަތު ހުޅުވާލާފައި މިވަނީ އެ މަގާމުގައި ހުންނެވި ޑރ. އަބްދުﷲ ނަޒީރުގެ މަގާމު ގެއްލޭ ގޮތަށް ޖުޑިޝަލް ސާވިސް ކޮމިޝަން (ޖޭއެސްސީ)ގެ ގާނޫނަށް އިސްލާހު ކުރަން ރައްޔިތުންގެ މަޖިލީހުން ފާސްކުރުމާ ގުޅިގެންނެވެ.\nގާނޫނަށް ގެނައި އިސްލާހާ އެކު، ކުރިން ސުޕްރީމްކޯޓުގެ ބެލުމުގެ ދަށުގައި އޮތް ޑީޖޭއޭ މިހާރު ހިންގަމުން އަންނަނީ، ޖޭއެސްސީގެ ދަށުންނެވެ.\nޑީޖޭއޭގެ އިދާރީ އެންމެ އިސް ފަރާތަކީ ޗީފް ޖުޑިޝަލް އެޑްމިނިސްޓްރޭޓަރު ކަމަށް ގާނޫނުގައި ވަނީ ބުނެފަ އެވެ. އަލުން ޗީފް ޖުޑިޝަލް އެޑްމިނިސްޓްރޭޓަރަކު އައްޔަން ކުރާ ހިސާބުން މިހާރު ޗީފް ޖުޑިޝަލް އެޑްމިނިސްޓްރޭޝަނުގެ މާގާމުގައި ހުންނެވި ޑރ. ނަޒީރުގެ މަގާމު ގެއްލޭނެ އެވެ. ޑރ. ނަޒީރު ޗީފް ޖުޑީޝަލް އެޑްމިނިސްޓްރޭޓަރު މަގާމަށް ހަމަޖެއްސެވީ ނޮވެންބަރު 28، 2018 ގައެވެ.


Covid jehigen ithuru meehaku maru vehjje\nކޮވިޑް-19 ޖެހިގެން ހުޅުމާލޭ މެޑިކަލް ފެސިލިޓީގެ އައިސީޔޫގައި ފަރުވާ ދެމުން ދިޔަ އުމުރުން 80 އަހަރުގެ ދިވެހި އަންހެނަކު މިއަދު މަރުވެއްޖެ އެވެ. އެޗްޕީއޭ އިން ބުނީ އެ މީހާ މަރުވީ ހެނދުނު 9:30 ހާއިރު ކަމަށެވެ.\nމިދިޔަ ހަފުތާގެ ތެރޭގައި ތިން މީހަކު ވަނީ ކޮވިޑް-19 ގައި މަރުވެފަ އެވެ. އޭގެ ތެރޭގައި ހިމެނެނީ އުމުރުން 89 އަހަރުގެ ފިރިހެނަކާއި 71 އަހަރުގެ އަންހެނަކާއި 51 އަހަރުގެ އަންހެނެކެވެ.\nToday at 09:30am, an 80 yr old Maldivian female admitted in HMF, ICU has passed away.\nThis is the 19th #COVID19 death in the Maldives.\n— Health Protection Agency (@HPA_MV) August 4, 2020\nކޮވިޑުން ރައްކާތެރިވުމަށްޓަކައި އެޅި ފިޔަވަޅުތަކަށް ބޮޑެތި ލުއިތަކެއް ދިންފަހުން މި ބަލި ފެތުރޭ މިންވަރު އިތުރުވެ، ހޮސްޕިޓަލުގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު ދަނީ އިތުރުވަމުންނެވެ. އަދި މަރުވާ މީހުންގެ އަދަދު ވެސް ވަނީ އިތުރުވެފަ އެވެ. މިއީ ކޮވިޑް ޖެހިގެން ރާއްޖެއިން މަރުވި 19 ވަނަ މީހާ އެވެ.\nރާއްޖެއިން މިހާތަނަށް 4،293 މީހަކަށް ކޮވިޑް ޖެހިފައިވާ އިރު، 2،670 މީހަކު ވަނީ ރަނގަޅުވެފަ އެވެ. މި ބައްޔަށް މިހާރު ފަރުވާ ދެމުން އަންނަނީ 1،589 މީހަކަށެވެ. ކޮވިޑަށް ޕޮޒިޓިވް ވެފައވާ މީހުންގެ ކޮންޓެކްޓުންގެ ގޮތުގައި 4،000 އަށް ވުރެ ގިނަ މީހުން އެބަތިބި ކަމަށް އެޗްޕީއޭ އިން ވަނީ ބުނެފަ އެވެ.